title: Ding Junhui

text: Kausi 2007/2008 käynnistyi kohtalaisesti, kun Ding eteni 16 parhaan joukkoon "Roewe Shanghai Masters" - ja "Northern Ireland Trophy" -turnauksissa. Hän kykeni nostamaan tästä pelitasoaan ja eteni sekä "Maplin UK Championship" - että "Saga Insurance Masters" -turnauksissa puolivälieriin (8 parasta) saakka. Kausi eteni hyvin tasaisesti ilman suurempia voittoja, mutta Ding keräsi kuitenkin yhteensä yli 15 000 ranking-pistettä. Maailmanmestaruusturnauksessa Dingillä kävi huono arpaonni ensimmäisellä kierroksella, sillä hän sai vastaansa upean kauden pelanneen Marco Fun. Ding onnistui kuitenkin tiukassa aasialaiskamppailussa voittamaan tämän ottelun ja eteni 16 parhaan joukkoon, jossa kuitenkin kuusinkertainen maailmanmestari Stephen Hendry osoitti olevansa yhä huipputason turnauspelaaja pudottaen Dingin jatkosta erin 13-7 . Kauden päätteeksi järjestettiin Kiinassa ensimmäistä kertaa "Jiangsu Classic" -kutsuturnaus, jonka finaalissa Ding kaatoi Mark Selbyn .


title: Ding Junhui

text: Kausi 2008/2009 ei lähtenyt käyntiin Dingin osalta kovinkaan hyvin, sillä hän hävisi jo ensimmäisen ottelunsa "Northern Ireland Trophy"-turnauksessa Belfastissa ja "kotiturnauksessaan" "Shanghai Mastersissa" Kiinassa. "London Royal Watches Grand Prix" -turnauksessa Ding kuitenkin sai taas juonesta kiinni edeten neljännesfinaaliin. "Bahrain Championship" -turnauksen Ding jätti kokonaan väliin, mutta "Maplin UK Championship" -turnauksessa Ding osoitti lähipelinsä toimivan, sillä hän teki toisella kierroksella uransa toisen "maksimibreikin" John Higginsiä vastaan pelaamassaan ottelussa . Ding pelasi kauden päätyttyä jälleen "Jiangsu Classic' '-kutsuturnauksen finaaliin, mutta tällä kertaa voittajaksi selviytyi Mark Allen .


title: Ding Junhui

text: Kauden 2009/2010 alkupuolisko oli pitkästä aikaa Dingin osalta vakuuttavaa. "Grand Prix" tuotti finaalipaikan, mutta voitto jäi saavuttamatta, kun Australian Neil Robertson otti uransa neljännen voittopokaalin . Heti seuraava syyskauden päättävä "Pukka Pies UK Championship" tuotti toisen peräkkäisen finaalin, jota Ding ei suostunut häviämään. Hän voitti jo neljännen ranking-turnauksensa, ja tämän toiseksi arvostetuimman jo toista kertaa, nuoresta iästään huolimatta. Finaalissa kaatui hallitseva maailmanmestari John Higgins erin 10-8 . Vuoden 2010 aloittava kutsuturnaus "The Masters" tuotti pettymyksen, koska Ding hävisi Wembleyllä jo ensimmäisen ottelunsa. Kotimaassaan hän eteni "China Openissa" jo kolmatta kertaa tällä kaudella finaaliin, mutta kovaa paluuta tehnyt walesiläismestari Mark Williams otti pitkästä aikaa turnausvoiton pääkiertueella . Maailmanmestaruuskisat jäivät Dingin osalta jo toiselle kierrokselle, kun tappio tuli aina mestaruuteen edenneelle Neil Robertsonille ja "Grand Prix’n" revanssi jäi näin ottamatta .


title: Ding Junhui

text: Kaudelle 2010/2011 lasketussa, mutta varhain kesällä pelattavassa "Wuxi Classic" -turnauksessa Ding esiintyi jälleen edukseen. Hän eteni kolmatta kertaa peräkkäin turnauksen finaaliin, jossa kuitenkin Shaun Murphy voitti niukasti erin 9-8 . Ding on tähän mennessä pelannut kyseisen turnauksen jokaisessa finaalissa. Syksyn aikana ei suurtunausvoittoja tullut lisää, mutta pienturnauksessa "Star Xing Pai Players Tour Championship 5" Ding voitti Sheffieldin finaalissa Jamie Jonesin erin 4-1 . "UK Championship" päättyi Dingin osalta tällä kertaa jo toisella kierroksella . Tammikuussa 2011 Ding eteni toista kertaa urallaan "Ladbrokes Mobile Mastersin" finaaliin ja voitti erin 10-4 Wembleyllä, jossa Marco Fu ei kyennyt vastaamaan Dingin hurjaan vireeseen .


title: Ding Junhui

text: Ding on erittäin hyökkäävä pelaaja ja harvoin jättää yrittämättä pussitusta pitkänkään matkan päästä kohdepallosta. Hän on myös erittäin taitava "break builder", ja tästä todisteena on myös kuusi "maksimibreikkiä" ammattilaisturnaustasolla. Lisäksi Ding oli tehnyt yli 100 sadan pisteen ylittävää lyöntisarjaa jo kolmannen ammattilaiskautensa aikana. Asiantuntijat pitävät häntä poikkeuksellisen lahjakkaana pelaajana. Ding harjoittelee usein maanmiehensä Liang Wenbon kanssa.


title: Ding Junhui

text: Alle 21-vuotiaana kolmessa ensimmäisessä voittamassaan finaalissa Ding voitti supertähdet Stephen Hendryn, Steve Davisin sekä Ronnie O'Sullivanin. Neljäskään pokaali ei 22-vuotiaana tullut helppoa vastustajaa vastaan, vaan finaalivastuksena oli John Higgins. Ding on siis voittamissaan ranking-finaaleissa päihittänyt nykypelaajista kaikki neljä eniten maailmanmestaruuksia voittanutta pelaajaa.


title: Kertokaa se hänelle

text: Kertokaa se hänelle on Mauno Kuusiston vuonna 1959 levyttämä laulu. Se on alun perin napolilainen "Dicitencello vuie". Suosittu laulu herätti myös Åke Lindmanin kiinnostuksen ja sai hänet ohjaamaan samannimisen elokuvan. Kuusisto sai singlenä julkaistusta laulusta ensimmäisenä miesartistina kultalevyn, ja 47 000 kappaleen myynnillä se on ylivoimaisesti myydyin kotimainen single Suomessa. Singlen kääntöpuolella on Otto Palmgrenin sävelmä ”Heijastus”.


title: Kertokaa se hänelle

text: Alkuperäinen säveltäjä on Rodolfo Falvo ja sanoittaja Enzo Fusco. Suomenkieliset sanat on tehnyt Sauvo Puhtila salanimellä Timjami. Toinen suomenkielinen sanoitus sävelmään on Reino Helismaan tekemä ”Vie hänelle lauluni”, jonka Veikko Tuomi esittää elokuvassa "Suuri sävelparaati" (1959) ja Henry Theel lauloi äänilevylle 1955.


title: B-Real

text: B-Real, oikealta nimeltään Louis Freese (s. 2. kesäkuuta 1970) on yhdysvaltalainen rap-artisti, ja yhtyeen Cypress Hill perustajajäsen. Cypress Hillin ohella Freese esiintyy myös soolouralla. Lisäksi hän pelaa paintballia The Stoned Assassins -joukkueessa. Freese on myös tunnettu kannabiksen puolestapuhuja.


title: B-Real

text: Freese syntyi varhain aamulla 2. kesäkuuta vuonna 1970. Hänen äitinsä on taustaltaan kuubalainen ja isänsä meksikolainen. Musiikista ja erityisesti hip-hopista hän oli kiinnostunut jo pienenä.


title: B-Real

text: Pojan kasvaessa välit rikollisiin toimiin sotkeutuneeseen isään olivat huonot. Perhe erosi, ja Louis muutti äitinsä ja sisartensa kanssa Los Angelesin South Gateen Kaliforniassa. Louis itse joutui virkavallan kanssa ongelmiin ensimmäisen kerran 12–13-vuotiaana jäädessään kiinni marihuanan hallussapidosta.


title: B-Real

text: Teini-ikäisenä Freese tutustui Senen Reyesiin, eli Sen Dogiin, Crips-jengin jäseneen. Myös Freese liittyi mustien Bloods-jengiin, vaikka latinotaustaisilla oli omatkin ryhmänsä. Kertomansa mukaan hän sekaantui useisiin ampumävälikohtauksiin vuosiien 1986 ja 1989 välillä. Tuona aikana eri jengit sotivat usein keskenään.


title: B-Real

text: Cypress Hill julkaisi ensimmäisen levynsä vuonna 1991. Muusikon urallaan Freese on käyttänyt osin omia kokemuksiaan jengiväkivallasta kertovissa sanoituksissaan.


title: Karaokesoitin

text: Karaokesoitin tarkoittaa soitinta, jolla voi toistaa karaokelevyjä. Modernin karaokesoittimen ominaisuuksiin kuuluu transponointi, kyky toistaa kaikki tärkeimmät karaokelevyformaatit (DVD, VCD ja CDG) ja mikrofoniliitännät. Tunnettuja karaokesoittimien valmistajia ovat muun muassa Pioneer, JVC, Vocopro, Sunfly ja RjTech.


title: Karaokelevy

text: Karaokelevy tarkoittaa laserlevyä, jolle on tallennettu kappaleiden musiikki ilman laulua ja kappaleiden sanat visuaalisesti musiikkiin tahdistettuna. Yleisimmät karaokelevyformaatit ovat järjestyksessä VCD (Aasia), CDG ja DVD. Vuoteen 2000 asti karaokessa käytettiin myös isoja Laservision-kuvalevyjä, joiden tuotanto on nyt kokonaan lopetettu.


title: Karaokelevy

text: Suomalaisia karaokelevyjä valmistetaan sekä ammatti- että kotikäyttöön. Painosten ero on, että vain ammattikäyttöön tarkoitettuja levyjä voi käyttää ansiotoiminnassa ja muussa julkisessa esittämisessä. Jokaisesta julkisesti järjestetystä karaokeillasta on lisäksi tilitettävä esityskorvausta Teostolle. Ammattikaraokelevyt ovat verrattain hintavia Suomen pienten ammattilevymarkkinoiden vuoksi (menekki maksimissaan 500 kappaletta) sekä kotilevyjä huomattavasti korkeampien Teosto maksujen vuoksi. Kotikäyttöön tarkoitettujen levyjen hinta on noin 15 euron luokkaa kappaleelta. Teosto on määritellyt omat tariffinsa näihin molempiin painostyyppeihin. Kaikki nykyisin painettavat levyt ovat DVD-levyjä. Vuoteen 2000 asti levyjä julkaistiin vielä LD-formaatissa ja sen jälkeen kahta eri levysarjaa VCD-formaatissa.


title: Karaokelevy

text: *) Laserdiscien tuotanto lopetettu kokonaan vuonna 2000.


title: Carlos Valderrama

text: Carlos Alberto Valderrama Palacio (s. 2. syyskuuta 1961 Santa Marta, Kolumbia) on kolumbialainen entinen jalkapalloilija. Valderrama tunnettiin paksun oranssin hiuspehkonsa lisäksi myös taitavana syöttelijänä ja pallon suojaajana.


title: Carlos Valderrama

text: Valderramaa pidetään useasti Kolumbian kaikkien aikojen parhaimpana jalkapalloilijana. Hän olikin Kolumbian maajoukkueen kapteeni kolmissa eri MM-kilpailuissa (1990, 1994 ja 1998). Vuoden 1998 MM-kilpailujen jälkeen hän lopetti maajoukkueuransa, jonka aikana hän pelasi 111 ottelua tehden niissä 11 maalia.


title: Carlos Valderrama

text: Seurajoukkueessa Valderrama aloitti uransa 1981 Union Magdalenassa pelaten Kolumbiassa myös Millonariosin ja Deportivo Calin paidassa. Vuonna 1988 Valderrama siirtyi Eurooppaan Montpellier’hen, josta hän edelleen siirtyi Espanjaan Real Valladolidiin vuonna 1990. Vuonna 1992 Valderrama palasi Kolumbiaan, jossa hän edusti Independiente Medellíniä ja Atlético Junioria.


title: Carlos Valderrama

text: Vuonna 1996 Valderrama siirtyi Yhdysvaltojen MLS-liigaan, jossa hän edusti Tampa Bay Mutinya, Miami Fusionia ja Colorado Rapidsia. Hän johtaa liigan kaikkien aikojen syöttötilastoa ja tämän lisäksi Valderrama on valittu sarjan kaikkien aikojen tähdistökentälliseen.


title: Carlos Valderrama

text: Uransa Valderrama lopetti vuonna 2004.


title: Carlos Valderrama

text: Maaliskuussa 2004 Pelé nimesi hänet FIFA 100:aan, eli luetteloon 125 parhaasta elävästä jalkapalloilijasta.


title: Hudsoninlahti

text: Hudsoninlahti (, , ) on 1 230 000 neliökilometrin laajuinen merivesialue koillisessa Kanadassa. Vesialue rajoittuu pääosin alueelle 78°—95° läntistä pituutta ja 51°—70° pohjoista leveyttä.


title: Hudsoninlahti

text: Hudsoninlahteen virtaa useita jokia Ontarion, Québecin ja Manitoban provinsseista sekä Nunavutin territoriosta. Hudsoninlahden eteläpuolella sijaitsee pienempi Jamesinlahti. IHO:n luetteloissa Hudsoninlahti on Pohjoisen jäämeren lahti. Lahden suurin saari on Southamptoninsaari, joka on maailman 33. suurin saari. Belchersaarten saariryhmä lahden kaakkoisosassa käsittää kaikkiaan yli 1 500 saarta.


title: Hudsoninlahti

text: Hudsoninlahti on yhteydessä Atlantin valtamereen koillisessa sijaitsevan Hudsoninsalmen kautta, ja Pohjoiseen jäämereen Foxe, Fury, ja Hecla -nimisten salmien kautta. Kaikki Hudsoninlahden ja Jamesinlahden saaret kuuluvat hallinnollisesti Nunavutin territorioon.


title: Hudsoninlahti

text: Hudsoninlahtea ympäröivät maa-alueet tunnetaan yleisesti nimellä "Hudsoninlahden alamaa" (), ja sen pinta-ala on noin 324 000 neliökilometriä. Lahden keskisyvyys on 125 metriä ja alle 80 metriä 20–100 kilometrin etäisyydellä rannikosta. Tundramaisemaa halkovat lukuisat joet, ja alueen maannos tunnetaan yleisesti nimellä "muskeg". Alue on muovautunut jäätiköiden laajetessa ja supistuessa vuosituhansien saatossa. Muinaisrantoja löytyy jopa satojen kilometrien päässä nykyisestä rannikosta. Alueella on maailman suurin maankohoaminen, 13,1 mm vuodessa.


title: Hudsoninlahti

text: Hudsoninlahti nimettiin aluetta vuonna 1610 "Discovery"-aluksella tutkineen Henry Hudsonin mukaan. Neljännellä matkallaan Hudson purjehti Grönlannin ympäri lahdelle, ja kartoitti suurimman osan sen itärannikosta. Talven tultua Hudsonin alus juuttui jäihin, mutta miehistö selviytyi maihin rakennetussa tukikohdassa Jamesinlahden eteläpäässä. Kun jää suli keväällä, Hudson halusi tutkia ja kartoittaa lahden länsiosaa, mutta "Discoveryn" miehistö nousi kapinaan 22. kesäkuuta 1611.


title: Hudsoninlahti

text: Kuusikymmentä vuotta myöhemmin purjealus "Nonsuch" saapui lahdelle ja menestyksekkäästi harjoitti turkiskauppaa cree-intiaanien kanssa. Tämä johti Hudson's Bay Companyn perustamiseen, ja yhtiö on säilyttänyt nimensä aina näihin päiviin saakka. Britannian hallitsija myönsi yhtiölle yksinoikeuden kaupankäyntiin Hudsoninlahden valuma-alueella, Rupertinmaalla. Kyseessä olevan alueen koko oli noin 3 900 000 neliökilometriä, ja se luovutettiin vuonna 1870 Kanadalle osaksi Luoteisterritorioita jolloin myös monopoli menetettiin.


title: My Kind of Christmas

text: My Kind of Christmas on yhdysvaltalaisen pop-laulaja Christina Aguileran vuonna 2000 julkaistu joulualbumi.


title: Vaarinkaktukset

text: Vaarinkaktukset ("Cephalocereus") on meksikolainen kaktuskasvisuku, johon kuuluu viisi pylväsmäistä lajia. Suvun tieteellinen nimi viittaa kasvullisen verson sivulle kehittyvään pseudokefalioon, johon kukat kasvavat. Kasvit kukkivat öisin.


title: Vaarinkaktukset

text: Vaarinkaktukset kuuluvat kaktuskasvien (Cactaceae) Cactoideae-alaheimon tribukseen Pachycereae. Ne ovat pylväsmäisiä, pystykasvuisia, haaraisia tai haarattomia, noin kymmenmetrisiksi kasvavia kaktuksia, joiden varren läpimitta voi olla 40 cm. Varret ovat vaaleanvihreitä, ajan mittaan harmaantuvia, kärjestään tiheäpiikkisiä. Varsissa on vähintään 12 pitkittäissärmää, ja niissä on kahdenlaisia piikkiryhmiä eli areoleita. Kussakin niistä on paljon piikkejä, joista suurimmat saavuttavat neljän senttimetrin pituuden. Osa piikeistä on karvamaisia ja usein ne peittävät varren tiheästi. Kukat kehittyvät pseudokefalioihin, jotka ovat usein selvästi erottuvia verson osia varren sivulla. Kukat ovat piikittömiä, keskikokoisia, putkimaisia tai kellomaisia. Hedelmä on soikea, sen pinnalla on pieniä suomuja, villakarvaa ja kuihtuneet kehälehtien jäännökset. Siemenet ovat päärynämäisiä, sileitä ja mustia.


title: Vaarinkaktukset

text: Vaarinkaktukset kasvavat usein tiheinä metsikköinä Meksikon Pueblassa, Oaxacassa, Hidalgossa, Chiapasissa ja Guanajuatossa.


title: Noureddine Morceli

text: Noureddine Morceli (, s. 28. helmikuuta 1970 Ténès, Algeria) on algerialainen entinen maileri, joka 1990-luvun puolivälissä hallitsi miesten 1 500 metrin juoksua. Morceli voitti matkalla yhden olympiakullan, sisäratojen maailmanmestaruuden ja kolme peräkkäistä ulkoratojen maailmanmestaruutta.


title: Noureddine Morceli

text: Morceli nousi juoksumaailman tietoisuuteen voitettuaan nuorten MM-hopeaa 1 500 metrillä vuonna 1988. Vuonna 1991 hän juoksi Sevillassa matkan uuden sisäratojen maailmanennätyksen ja yhdeksän päivää myöhemmin MM-kisoissa samalla radalla hän voitti maailmanmestaruuden. Samana vuonna Tokion MM-kisoissa ulkoradoilla hän jälleen voitti kultamitalin.


title: Noureddine Morceli

text: Vuosina 1992–1996 Morceli juoksi 45 kilpailua 1 500 metrillä ja maililla, ja voitti niistä kaikki. Tänä aikana hän teki kuusi maailmanennätystä (1 500 m, maili, 2 000 m, 3 000 m ja sisäratojen 1 000 m ja 1 500 m). GP-kisasarjan hän voitti vuonna 1994. Tuona aikana hän voitti lisäksi kaksi ulkoratojen maailmanmestaruutta: 1993 Stuttgartissa ja 1995 Göteborgissa sekä olympiakultaa 1996 Atlantassa. Hänen valmentajanaan toimi isoveli Abderrahmane, joka vuonna 1977 juoksi 1 500 metriä aikaan 3.36,26.


title: Dead Ringer

text: Dead Ringer on rock-artistin Meat Loafin (Marvin Lee Aday) toinen albumi, joka julkaistiin vuonna 1981. Musiikki levyllä on pullollaan suurellisia sovituksia, kuoroja ja Meat Loafin tunneskaalaa edestakaisin surffaavaa tulkintaa. Jim Steinman aloitti työt "Bat Out of Hellin" seuraajaksi kaavaillun albumin "Bad for Goodin" parissa 1979. Tänä aikana kiertue-elämä, huumeet ja uupumus veivät tilapäisesti Meat Loafin äänen. Laulajan ja hänen managerinsa David Sonenbergin tiet myös erosivat ja asian tiimoilta riideltiin. Meat Loaf julisti henkilökohtaisen konkurssin hieman myöhemmin. Levy-yhtiön painostamana ja laulajaa vailla, Steinman päätti laulaa levyllä itse ja kirjoittaa Meat Loafille kokonaan uuden levyn. Steinmanin kertomaa tästä ajasta: ""Käytin seitsemän kuukautta jatko-osan tekemiseen hänen kanssaan ja se oli yhtä helvettiä. Hän oli menettänyt äänensä ja talonsa ja oli menettämässä järkensä.""


title: Dead Ringer

text: Näyteltyään elokuvassa "Roadie", Meat Loaf sai äänensä takaisin ja 1980 palasi työskentelemään uuden albumin pariin. Steinman oli kirjoittanut viisi uutta kappaletta vanhan "More than you deserven" lisäksi - tätä laulua Meat Loaf oli jo esittänyt Steinmanin samannimisessä musikaalissa.


title: Dead Ringer

text: Albumilta julkaistiin neljä singleä: pieneksi hitiksi noussut "Dead Ringer for Love" (jolla laulaa vierailevana vokalistina Cher), "I'm gonna love her for both of us", "Read 'em and weep" ja "Peel out".Kaikki kappaleet Jim Steinmanin käsialaa. Kannen kuvan on piirtänyt Berni Wrightson.


title: Johnny Fontane

text:
Johnny Fontane on kuvitteellinen italialaisamerikkalainen laulaja Mario Puzon romaanissa "Kummisetä" sekä Francis Ford Coppolan ohjaamissa elokuvissa "Kummisetä" ja "Kummisetä osa III". Elokuvissa Fontanen osaa näyttelee Al Martino. Yleisesti oletettiin Puzon käyttäneen Fontanen kuvaamiseen Frank Sinatran elämää.
Johnny Fontanesta tulee huippusuosittu laulaja 1930-luvulla, mutta hänellä on vaikeuksia päästä Hollywoodiin. Päästäkseen haluaamansa elokuvaan hän turvautuu kummisetänsä, Vito Corleonen apuun. Corleone tekeekin elokuvatuottajalle ”tarjouksen, josta ei voi kieltäytyä”.


title: Johnny Fontane

text: Fontane on ollut useamman kerran naimisissa ja ollut jatkuvasti uskoton. Juhliminen ja vaihtuva naisseura hallitseekin hänen elämäänsä.


title: Johnny Fontane

text: Samana vuonna Johnny Fontane laulaa Viton tyttären Connie Corleonen häissä. Hänellä on pyyntö kummisedälleen. Hänellä on taas sekä elokuvarooli näköpiirissä että vastahakoinen tuottaja. Corleone lähettää neuvonantajansa Tom Hagenin paikalle saman ohjeen kera. Vastahakoinen tuottaja ei suostu, ennen kuin löytää suosikkihevosensa pään vuoteestaan.


title: Johnny Fontane

text: Vito Corleonen seuraaja Michael Corleone pyytää 1950-luvulla Fontanea esiintymään perheen Las Vegasin hotelleissa niiden suosion kasvattamiseksi. Siellä ollessaan hänen äänihuulistaan löydetään kasvain, joka onnistuneesti leikataan ja hänen uransa voi jatkua.


title: Johnny Fontane

text: Johnny Fontane esiintyy "Kummisetä osa III":ssa laulamassa Michael Corleonen juhlissa, jotka järjestetään Corleonen paavilta saaman tunnustuksen takia.


title: Auringon aktiivisuus

text: Auringon aktiivisuus on auringon magneettisten ilmiöiden runsautta. Jos aurinko on hyvin aktiivinen, siinä on runsaasti auringonpilkkuja. Erilaiset auringonpurkaukset, auringonpilkut ja auringon kaasukehän, kromosfäärin, säteilyn voimakkuus ovat Auringon aktiivisuutta. Auringon aktiivisuus vaihtelee 11-vuotisen auringonpilkkujakson mukana. Auringonpilkkujen määrä vaihtelee huomattavasti tämän jakson mukana. Minimissä pilkkuja on vähän tai ei ollenkaan, ja maksimissa suuri määrä. Auringonpilkut jotka ovat magneettikentän napoja, synnyttävät voimakkaita auringonpurkauksia sekä protuberansseja. Auringon aktiivisuus vaikuttaa Maan säähän ja ilmastoon. Mikäli auringonpilkkuja on pitkän aikaa vähän, on kylmää. Pitkillä aikaväleillä auringonpilkkuminimien arvellaan osaltaan aiheuttaneen maassa kylmiä kausia.


title: Auringon aktiivisuus

text: Auringon aktiivisuuden on ehdotettu olevan viimeaikaista ilmaston lämpenemistä kiihdyttävä tekijä. Auringon aktiivisuuden kehityksellä on kuitenkin luultavasti ollut ilmastoa viilentävä vaikutus 1980-luvulta eteenpäin.


title: Auringon aktiivisuus

text: Auringon aktiivisuusminimejä on määritetty muun muassa suorilla havainnoilla, radiohiilen määrän vaihteluilla ja sen pohjalta, että auringonpilkut vaikuttavat Maan säähän.


title: Auringon aktiivisuus

text: Tunnetuimmat kaudet Auringon historiassa, jolloin oli vähän tai ei ollenkaan pilkkuja, ovat:


title: Auringon aktiivisuus

text: Auringon aktiivisuus oli pitkän jakson minimeissäkin melko voimakasta vuosina 5000–4800 eaa., 2700–1700, 200 eaa.– 400 jaa. ja 1000–1300 jaa..


title: Auringon aktiivisuus

text: Auringon aktiivisuusjaksoja on hahmoteltu kerrostumista tehtyjen isotooppimuutosten, maan ilmaston muutosten ym. mukaan. Beryllium-10 ja Hiili-14 ovat tutkittavia isotooppeja. Aktiivisuusjaksot vaikuttavat olevan pituudeltaan vaihtelevia eli auringon aktiivisuus vaihtelee kvasijaksollisesti.Hiili-14:n vaihteluista on mitattu jaksoja 105, 131, 232, 385, 504, 805 ja 2241 vuotta. Kun hiili-14:ää on runsaasti, on maapallolla kylmää.


title: Pintakirkkaus

text:
Pintakirkkaus on tähtitieteessä käytetty yksikkö, jolla kuvataan laajahkojen kohteiden kuten galaksien tai tähtisumujen kirkkautta.
Pintakirkkaus on laajan kohteen keskimääräinen magnitudi pinta-alan (oikeammin avaruuskulman) yksikköä kohti. Pintakirkkaus voi riippua esimerkiksi säteilevän kiinteän kappaleen lämpötilasta tai säteilevien pilvien hitusten määrästä.


title: Anthony Perkins

text: Anthony Perkins (4. huhtikuuta 1932 New York, Yhdysvallat – 12. syyskuuta 1992 Hollywood, Kalifornia, Yhdysvallat) oli yhdysvaltalainen näyttelijä, joka tunnetaan parhaiten roolistaan Norman Batesina Alfred Hitchcockin ohjaamassa "Psykossa" ja sen jatko-osissa. Hänen vanhempansa olivat teatteri- ja elokuvaohjaaja Osgood Perkins ja Janet Esseltyn Rane.


title: Anthony Perkins

text: Perkins oli biseksuaali, ja hänellä oli useita miessuhteita avioliittoonsa asti. Hän kuoli vuonna 1992 AIDSin aiheuttamiin komplikaatioihin.


title: Anthony Perkins

text: Hänen leskensä Berry Berenson kuoli syyskuun 11. päivän iskuissa. Hän oli mukana American Airlinesin lennolla 11, joka törmäsi World Trade Centerin pohjoistorniin.


title: Accident of Birth

text: Accident of Birth on metallimuusikko Bruce Dickinsonin kolmas sooloalbumi, joka julkaistiin vuonna 1997. Albumi on toinen Dickinsonin ja Roy Z:n yhdessä tekemistä levyistä (edellinen oli vuoden 1994 "Balls to Picasso"). Albumilla soittaa Iron Maidenista tuttu kitaristi Adrian Smith.


title: Accident of Birth

text: Tyylillisesti albumi on harppaus Skunkworksin grunge-rockmaisesta äänimaailmasta metallisempaan suuntaan. Albumin kappaleet yhdistelevät perinteistä heavy-rockia sekä modernimpaa metallia, ja tästä hyvä esimerkki on albumin avausraita "Freak". Albumilta löytyy myös yksi täysin akustinen balladi "Arc of Space".


title: Accident of Birth

text: Albumin teko alkoi kun kitaristi Roy Z soitti puhelimen välityksellä Dickinsonille säveltämiään riffejä. Dickinson oli tuolloin harkinnut kokonaan vetäytyvänsä musiikkimaailmasta, sillä hänen edellisenä vuonna perustettu yhtye "Skunkworks" oli hajonnut vuoden sisällä ja hän oli aikeissa ruveta työskentelemään kokopäiväisenä lentokapteenina. Dickinson kuitenkin innostui Roy Z:n riffeistä ja päätti tehdä vielä yhden albumin ja pian kaksikko aloitti työstämään kappaleita levylle. Hieman myöhemmin Adrian Smith liittyi mukaan: alun perin hänen piti soittaa vain yhdellä raidalla, mutta lopulta hänestä tuli levyn toinen kitaristi. Albumi ei saavuttanut isoa kaupallista menestystä, johon vaikutti osaltaan levy-yhtiön päätös olla panostamatta levyn markkinointiin rahallisesti. "Accident of Birth" sai kuitenkin kriitikoilta tunnustusta, joka vaikutti myös Dickinsonin päätökseen jatkaa soolo-uraansa nykyisellä kokoonpanolla.


title: Popigai-kraatteri

text: Popigai-kraatteri on Venäjällä Pohjois-Siperiassa sijaitseva törmäyskraatteri. Sen ikä on 35,7 ± 0,2 miljoonaa vuotta ja halkaisija noin 90 kilometriä. Maahan törmänneen meteoriitin aiheuttama suuri paine ja korkea lämpötila synnyttivät kraatteriin valtavan timanttiesiintymän.


title: Nurmon kirkko

text: Nurmon kirkko on Seinäjoen Nurmossa, Etelä-Pohjanmaalla sijaitseva ristikirkko. Se sijaitsee Nurmon kirkonkylässä lähellä Nurmonjoen rantaa. Kirkko on valmistunut vuonna 1779. Rakennustöistä vastasi alahärmäläinen Antti Hakola ja hänen kuoltuaan sen saattoi loppuun hänen poikansa Kaapo Hakola. Kirkossa on noin 650 istumapaikkaa.


title: Nurmon kirkko

text: Nurmon kirkonseutu kuuluu Suomen valtakunnallisesti merkittäviin rakennettuihin kulttuuriympäristöihin.


title: Nurmon kirkko

text:
Vuonna 1727 rakennettu saarnatupa osoittautui muutamassa vuosikymmenessä liian ahtaaksi. Lisäksi vuonna 1768 suoritetussa tarkastuksessa rakennuksen länsipäädyssä ollut kellotorni todettiin vaarallisen hataraksi. Tuomiokapitulin suhtauduttua hankkeeseen kielteisesti Nurmon kirkon rakennustyöt aloitettiin luvatta alahärmäläisen Antti Hakolan johdolla syksyllä 1777. Apunaan hänellä oli hänen poikansa Kaapo Hakola. Nurmon ristikirkon malli oli omaksuttu Etelä-Suomesta, jossa ensimmäiset ristikirkot oli rakennettu jo 1600-luvun lopussa. Antti Hakolan hukuttua Nurmonjokeen huhtikuussa 1778 hänen poikansa Kaapo Hakola saattoi isänsä aloittamat kirkon rakennustyöt päätökseen.
Kirkkoa ei maalattu heti vaan vasta viisitoista vuotta valmistumisensa jälkeen vuonna 1793. Ulkoseinät käsiteltiin tuolloin tummahkolla punamultamaalilla. Vuonna 1825 kirkon seinät oli saatu laudoitettua, jolloin ulkomaalaus uusittiin, ja kirkko maalattiin ensi kerran myös sisältä. Samalla kirkkoon rakennettiin myös eteiset ja ikkunoita suurennettiin.


title: Nurmon kirkko

text: Heti kirkon valmistuttua sen sisustustöitä ryhtyi tekemään jalasjärveläinen Salomon Köhlström. Hän valmisti kirkon ovet, ikkunat ja luultavasti myös alttarin. Hänen oli määrä tehdä myös kirkonpenkit, mutta työ annettiin Kaapo Hakolalle, joka lupautui tekemään työn halvemmalle kuin Köhlström. Hakolan valmistamat penkit havaittiin kuitenkin epäkäytännöllisiksi, ja Köhlström sai tehtäväkseen rakentaa uudet penkit. Köhlström veisti 1782 kirkkoon myös saarnastuolin, joka on muodoltaan barokkityylinen, kun taas yksityiskohdat ovat rokokoomallisia.


title: Nurmon kirkko

text:
Kirkon tapuli valmistui ennen kirkkoa jo vuonna 1770. Koska kirkkoa ei rakennettu alkuperäisten suunnitelmien mukaan vanhan saarnashuoneen paikalle, tapuli jäi suhteessa kirkkoon väärälle paikalle. Tapulin siirtämistä ehdottiin 1807, mutta asia lykkääntyi Suomen sodan takia. Siirtoa ei saatu koskaan tehtyä suurten kustannusten takia. Tapuli laudoitettiin yhdessä kirkon kanssa 1825, jolloin tapulin mittasuhteita myös muutettiin leventämällä sen alaosaa kyynärän verran jokaiselta seinältään. 1840-luvulla kellotapulin eteläseinälle rakennettiin vaivaisukko. Vaivaisukon tekijää ei varmuudella tiedetä, mutta sen tekotavasta on päätelty, että sen rakentaja oli kuortanelainen Heikki Juhonpoika Mikkilä.
Tapulin molemmat kellot on valettu Tukholmassa, isokello 1766 ja pikkukello 1777.


title: Nurmon kirkko

text: Vuonna 1843 – kuten vielä 1872 ja 1900 – kirkko maalattiin uudelleen tummanpunaisellä värillä. Samana vuonna Juho Koskiniemi teki kirkkoon Kylväjä- ja Tuhlaajapoika-maalaukset. Hän myös maalasi ikkunoiden ympärille verhot ja koristenauhan seinien yläosaan. Koskiniemen maalaukset peitettiin 1913 valkoisella maalilla, ja taiteilija Frans Hiivanainen teki niiden päälle samat maalaukset omalla tyylillään. Sakastin oven päällä oleva maalaus Hyvä paimen on myös Hiivanaisen käsialaa.


title: Nurmon kirkko

text: Ensimmäisen alttaritaulun kirkko sai vasta vuonna 1914, vaikka sen hankkimista oli ehdotettu jo 1819. Alttaritaulun maalasi Väinö Hämäläinen. Sen aihetta, Jeesus ja samarialainen nainen, jotkut pitivät sopimattomana. Suurimpaan osaan nurmolaisista alttaritaulu teki kuitenkin syvän vaikutuksen aiheellaan ja taiteellisuudellaan, ja se on yhä paikoillaan.


title: Nurmon kirkko

text: Kirkon sisätiloihin tehtiin 1913 suuria muutoksia. Vanhat penkit revittiin irti ja myytiin muun muassa sikaloiden karsina-aidoiksi. Tilalle rakennettiin uudet, kurikkalaisen S. Hakolan suunnittelemat penkit. Sisätilat maalattiin valkoisiksi. Ulkoseinien pystypanelointi korvattiin vaakalaudoituksella, joka maalattiin vaalealla värillä. Näin kirkko sai nykyisen ulkoasunsa. 1900-luvun alussa kirkon ja tapulin väliin rakennettiin kirkon muotoja jäljittelevä siunauskappeli.


title: Texas hold ’em

text: Texas hold 'em (usein myös hold 'em tai holdem) on eräs pokerin muoto. Se on muodoltaan "community card" -pokeria: texas hold'emissa pelikädet muodostuvat pelaajan kahdesta "pimeästä" taskukortista () sekä pöydälle jaettavista yhteisistä korteista (). Pelipöydässä on yleensä 2–10 pelaajaa.


title: Texas hold ’em

text: Kuten pokeripelejä yleensä, voidaan texas hold 'emia pelata joko rajoitetulla korotusmäärällä ("fixed limit" tai "pot limit", fixed-muodossa panoskoko on kiinteä, pot limitissä maksimipanostus on pelissä olevan potin suuruinen) tai niin sanottuna "no limit" -pelinä. Texas hold 'emin no limit -muotoa on kutsuttu pokerin Cadillaciksi, sillä siinä voi hetkessä voittaa tai menettää huomattavia summia rahaa. Monissa isoissa turnauksissa pelataan nimenomaisesti no limit -muotoa.


title: Texas hold ’em

text: Texas hold'emin no limit -muotoa käytetään muun muassa World Series of Pokerin pääturnauksessa ja World Poker Tourin turnauksissa. Tämän pokerimuodon suosio on kasvanut räjähdysmäisesti 2000-luvulla televisioitujen pokeriturnausten ja nettipokerin myötä.


title: Texas hold ’em

text: Sveitsin korkein oikeus linjasi kesäkuussa 2010, että Texas hold'em ei ole taito- vaan onnenpeli. Tämä rajoitti muiden kuin kasinojen oikeuksia texas hold'em -turnausten järjestämisessä Sveitsissä.


title: Texas hold ’em

text: Peli alkaa sokkopanosten eli "blindien" asettamisella. Jakajasta vasemmalla oleva pelaaja laittaa eteensä pienen sokkopanoksen ("small blind") ja hänestä seuraava ison sokkopanoksen ("big blind"). Usein iso sokkopanos on minimipanostuksen suuruinen ja pieni sokkopanos puolet tästä. Blindien vaihtoehtona on "ante" eli alkupanos, joka on jokaisen kierrokselle osallistuvan maksama panos. Texas hold'emissä antea kuitenkin käytetään vain harvoin.


title: Texas hold ’em

text: Sokkopanostuksen jälkeen jakaja jakaa jokaiselle pelaajalle kaksi käsikorttia ("hole cards/pocket cards") kuvapuoli alaspäin aloittaen pienen sokkopanoksen laittajasta. Korttien katsomisen jälkeen alkaa ensimmäinen panostuskierros, jonka aloittaa isosta sokkopanostajasta seuraava vasemmalla. Hän voi joko (1) asettaa vaaditun panoksen, (2) korottaa tai (3) heittää kortit pois ("kipata" eli "foldata") eli luopua potin tavoittelusta. Jokainen pelaaja on vuorollaan saman päätöksen edessä. Pienen sokkopanoksen laittaneen pelaajan on maksettava erotus isosta sokkopanoksesta sekä mahdolliset korotukset. Ison sokkopanoksen laittanut voi vuorollaan joko korottaa tai olla korottamatta eli sököttää. Toisin sanoen sokkopanokset katsotaan jo maksetuiksi panoksiksi - jos kukaan ei korota ensimmäisellä kierroksella, pääsee iso sokko mukaan lisäämättä rahaa pöytään.


title: Texas hold ’em

text: Ensimmäisen korotuskierroksen päätyttyä jakaja "polttaa" pakan päällimmäisen kortin siirtämällä sen kuvapuoli alaspäin poistettujen korttien pinoon. Polttamisella estetään mahdollisista merkityistä korteista hyötyminen. Polton jälkeen jakaja jakaa pöydän keskelle kolme korttia kuvapuoli ylöspäin eli "flopin". Kaikki pelaajat saavat käyttää näitä kortteja hyväkseen muodostaessaan pokerikäsiään.


title: Texas hold ’em

text: Flopin jälkeen alkaa uusi panostuskierros, jossa ensimmäisenä vuorossa on pienessä blindissa oleva pelaaja. Pienin korotusyksikkö on suuren blindin kokoinen. Pelaaja voi vuorollaan sököttää (jos kukaan ei ole vielä panostanut), kipata tai korottaa. Useimpien pokerihuoneiden säännöt sallivat myös "check-raisen" (passauskorotus, pasko), jolloin pelaaja ensin sököttää ja jonkun hänen jälkeensä vuorossa olleen pelaajan panostettua korottaakin omalla vuorollaan, jolloin muut pelaajat joutuvat maksamaan kaksi betsiä nähdäkseen seuraavan kortin. Check-raise on yleisesti merkki vahvasta kädestä.


title: Texas hold ’em

text: Kun kaikki ovat vuorollaan joko maksaneet tai kipanneet, jakaja polttaa jälleen yhden kortin ja jakaa neljännen avokortin eli "turnin" (tai "4th street"). Seuraa jälleen korotuskierros. Limit hold 'emissa kertakorotus kasvaa tässä vaiheessa kahden ison blindin kokoiseksi. No Limit- ja Pot Limit –peleissä panostuskierrokselta toiselle siirryttäessä minimipanostus/korotusvaatimus "nollautuu".


title: Texas hold ’em

text: Neljännen kierroksen jälkeen poltetaan jälleen yksi kortti ja jaetaan viides avokortti eli "river" (tai "5th street"). Seuraa uusi panostuskierros.


title: Texas hold ’em

text: Viimeisen panostuskierroksen jälkeen näyttää viimeisenä korottanut omat korttinsa ensimmäisenä. Tätä pelin viimeistä osaa kutsutaan usein englanniksi termillä "the showdown". Jos viimeisellä kierroksella kukaan ei korottanut, korttinsa näyttää ensimmäisenä jakajan vasemmalla puolella oleva pelaaja. Hänen jälkeensä vuorossa olevien pelaajien ei ole pakko näyttää korttejaan, mikäli ne ovat huonommat kuin paras sillä hetkellä näkyvissä oleva käsi. Pelaajan on näytettävä molemmat korttinsa voidakseen voittaa potin. Käden voi muodostaa vapaasti seitsemästä käytettävissä olevasta kortista. Käsikorteista voi käyttää molemmat, vain toisen tai ei kumpaakaan ja pöydästä vastaavasti kolme, neljä tai kaikki viisi korttia. Jos useampi kuin yksi pelaaja pystyy muodostamaan parhaan käden, jaetaan potti heidän kesken tasan. Jakopoteissa, jos potin pelimerkkijako ei mene tasan, ”jakojäännöspelimerkki menee aina varhaisimmassa positiossa istuvalle voittopotissa mukana olevalle pelaajalle.


title: Texas hold ’em

text: Pelaajaa ei voi lyödä ulos kädestä korottamalla enemmän merkkejä kuin hänellä on edessään. Mikäli jollain pelaajalla ei ole riittävästi merkkejä vastaamaan panostuksiin, hän voi silti pysyä mukana potissa laittamalla kaikki merkkinsä (All-in). Tällöin muiden pelaajien panostamat ylimääräiset merkit muodostavat sivupotin, jota All-in -pelaaja ei voi voittaa.Jokaisen pelaajan käsi muodostuu parhaasta viiden kortin sarjasta jotka ovat muodostettavissa käytettävissä olevista seitsemästä kortista (pöydän viidestä avoimesta kortista sekä omista kahdesta pimeästä kortista). Mikäli kahdella tai useammalla pelaajalla on samanarvoinen käsi jakautuu potti pelaajien kesken, maalla ei ole merkitystä. Tässä tapauksessa parhaat kädet ovat seuraavat:


title: Texas hold ’em

text: Esimerkkitilanteessa Pekka voittaisi, koska hänellä on pokerin arvojärjestyksessä paras käsi suhteessa muihin.


title: Texas hold ’em

text: Kunkin pelaajan osalta vertaillaan yhteensä seitsemästä tasku- ja pöytäkorteista muodostettavia "parhaita viiden kortin" pokerikäsiä, ja tämän käden ulkopuoliset tasku- tai pöytäkortit jätetään huomiotta. Pokerissa maalla ei ole väliä.


title: Texas hold ’em

text: Seuraavassa muutamia esimerkkejä tilanteista, joissa tällä seikalla on suuri merkitys:


title: Texas hold ’em

text: Pokerissa ei tunneta ”kolmen parin” kättä, koska kädessä on viisi korttia. Pelaaja Y voittaa kädellä , vaikka X:llä on ”kolme paria” (X:n virallinen käsi on tässä tapauksessa ). Riverillä pöytään tullut iso pöytäpari mitätöi X:n kakkosparin.


title: Texas hold ’em

text: Samoin mahdollinen ”kuuden väri” ei voita ässäväriä, koska vain kunkin pelaajan paras viiden kortin käsi huomioidaan. Pelaaja Y, jonka käsi on korkeammalla värillä, siitä huolimatta, että pelaajalla X, jonka käsi on olisi samaa väriä kuudes kortti (). Samasta syystä ei suoria tai värejä vertailtaessa ole merkitystä sillä, saako joku kaikkien tasku- ja pöytäkorttien yhdistelmistään suoran tai värin lisäksi esimerkiksi parin.


title: Texas hold ’em

text: Pelaajat X ja Y menevät all-in ennen floppia. X:n dominoi Y:n :a (eli X on johdossa, eikä Y voi parantaa ässällä). Jos kuitenkin pöytään tulee vähintään neljä viitosta suurempaa korttia, potti menee jakoon, vaikka X:n kikkeri olikin suurempi. Esimerkin pöytäkorteilla pelaajien parhaaksi viiden kortin kädeksi muodostuvat samanarvoiset (pelaaja X) ja (pelaaja Y).


title: Texas hold ’em

text: Samoin, jos sekä X että Y saavat esimerkin mukaisen saman täyskäden potti menee jakoon samanarvoisilla käsillä (pelaaja X) ja (pelaaja Y), vaikka Y:llä on ”parempi” kikkeri. Potti jaetaan riverin kakkosen johdosta; muuten molemmilla olisi ollut samat kuningas-kolmoset, mutta X olisi hävinnyt Y:n ässä-kikkerille.


title: Anssi Tikanmäki

text: Anssi Matti Tikanmäki (s. 18. maaliskuuta 1955 Haapajärvi) on suomalainen säveltäjä ja muusikko.


title: Anssi Tikanmäki

text: Tikanmäki opiskeli 1974–1980 Sibelius-Akatemiassa, josta valmistui musiikinopettajaksi. 1980-luvun alusta hän on toiminut vapaana säveltäjänä ja muusikkona.


title: Anssi Tikanmäki

text: Anssi Tikanmäki on säveltänyt ja julkaissut kymmenen albumia, joista tunnetuimpia ovat orkesterisarja "Maisemakuvia Suomesta" (1981), "Vanhat valokuvat" (1984), "Pizza á la Anssi Tikanmäki" (1994) sekä "Tuntematon maa" (2006).


title: Anssi Tikanmäki

text: Freelance-muusikkona Tikanmäki on esiintynyt 1970-luvun lopulta lähtien muun muassa Ikaros -yhtyeessä, Hectorin kanssa sekä toiminut 1980-luvulla kosketinsoittajana, tausta- ja soololaulajana, sovittajana ja keskeisenä tuottajana Juice Leskinen Grand Slam -yhtyeessä. Myöhemmin Tikanmäki on sovittanut musiikkia myös Apulanta-yhtyeelle, Yö-yhtyeelle, Anna Erikssonille sekä Negative-yhtyeelle.


title: Anssi Tikanmäki

text: 1990-luvulta lähtien Anssi Tikanmäki on tehnyt musiikkia myös teatteriin. Tikanmäki on laatinut musiikkia ja äänitehosteita esimerkiksi Kalle Holmbergin ohjaamiin näytelmiin "Tie Tampereelle" (1996), "Tuntematon sotilas" (1997) ja "Pitkän päivän matka yöhön" (1998). Hämeenlinnan Kaupunginteatterin "Täällä Pohjantähden alla" -musikaaliin Tikanmäki teki musiikin vuonna 2002.


title: Anssi Tikanmäki

text: Vuonna 1982 Tikanmäki sävelsi musiikin Mika Kaurismäen elokuvaan "Arvottomat". Arvottomia seurasi "" (1984) ja muita Mika Kaurismäen ohjaamia elokuvia. Tikanmäki on säveltänyt musiikkia kotimaisten alkuperäistuotantojen ohella myös useisiin vanhoihin mykkäelokuviin kuten Sergei Eisensteinin 1925 ohjaamaan "Panssarilaiva Potemkiniin". Hänen toistaiseksi mittavin elokuvasävellystyönsä on musiikki Aki Kaurismäen ohjaamaan mykkäelokuvaan "Juha" (1999).


title: Anssi Tikanmäki

text: Vuodesta 1986 Tikanmäki on johtanut mykkäelokuvien säestämiseen erikoistunutta Anssi Tikanmäki Film Orchestraa. Film Orchestra on esiintynyt Suomen lisäksi lukuisia kertoja myös muualla Euroopassa sekä Japanissa.


title: Anssi Tikanmäki

text: Vuonna 2002 Tikanmäki perusti Anssi Tikanmäki Orchestran (ATO), joka soittaa säveltäjän instrumentaalimusiikkia. Yhtyeeseen kuuluvat myös hänen poikansa Eljas ja Eemil.


title: Anssi Tikanmäki

text: 2012 Anssi Tikanmäen Orkesteri ja Children of Bodom -yhtyeen kitaristi Roope Latvala yhdessä julkaisivat albumin "Anthems", joka sisältää tunnettuja kansallishymnejä uusina, hevimetalliversioina.


title: Anssi Tikanmäki

text: Vuonna 2013 englantilainen laulaja-lauluntekijä Donovan kutsui ATO:n säestysyhtyeeksi kiertueelleen. "Tuomas Savonen. Hiljaisten kuvien säveltäjä. Filmihullu 4/98."


title: Saila Susiluoto

text: Saila Mira Milena Susiluoto (s. 11. toukokuuta 1971 Helsinki) on suomalainen runoilija.


title: Saila Susiluoto

text: Susiluoto valmistui ylioppilaaksi vuonna 1990. Hän opiskeli Oriveden Opistossa vuonna 1991 ja Kriittisen korkeakoulun kirjoittajalinjalla 1991–1993. Susiluoto on opikellut myös yleistä kirjallisuustiedettä, filosofiaa ja estetiikkaa Helsingin yliopistossa 1999–2001.


title: Saila Susiluoto

text: Susiluodon esikoisteos "Siivekkäät ja hännäkkäät" (2001) palkittiin Kalevi Jäntin palkinnolla. Hän sai Suomi-palkinnon vuonna 2005. Susiluodolle myönnettiin elokuussa 2016 valtion viisivuotinen kirjallisuuden taiteilijaprofessoriapuraha. Susiluodon runoja on käännetty 14 kielelle.


title: Saila Susiluoto

text: Susiluoto toimi Nuoren Voiman Liiton hallituksessa 2002–2006, josta puheenjohtajana 2004–2006. Hän on vaikuttanut myös Suomen Kirjailijaliiton hallituksessa 2009–2011 ja Kalevi Jäntin palkintoraadissa vuodesta 2006.


title: Saila Susiluoto

text: Susiluodon isä on Ahti Susiluoto. Hänen puolisonsa on vuodesta 2012 kirjailija Markku Pääskynen. Susiluodolla on neljä lasta.


title: Steariini

text: Steariini on yleisimmin kynttilöissä ja elintarvikkeissa käytetty valmistusaine. Sitä tehdään nauta- ja lammaseläinten rasvasta tai palmuöljystä.


title: Steariini

text: Sana steariini juontaa juurensa kreikan sanasta "stear", joka tarkoittaa talia. Kynttilöissä käytetty steariini on steariinihapon ja palmitiinihapon seosta, jonka sulamispiste on 72 celsiusastetta.


title: Steariini

text: Steariinin käytön kynttilöissä keksi 1800-luvulla ranskalainen kemisti Michel-Eugène Chevreul, joka onnistui erottamaan steariinihapon eläinrasvan glyseriinistä.


title: Steariini

text: Kemiassa steariinilla voidaan tarkoittaa myös steariinihapon glyseroliesteriä, joka on rasvaa. Mitä enemmän rasvassa on steariinia, sitä kiinteämpää sen koostumus on normaaleissa lämpötiloissa.


title: Mari Rantasila

text: Ritva Leena Mari Rantasila (s. 7. tammikuuta 1963 Pori) on suomalainen Jussi-palkittu näyttelijä, ohjaaja ja laulaja.


title: Mari Rantasila

text: Rantasila opiskeli Teatterikorkeakoulussa näyttelijäntyötä aikana, jolloin opettajana toimi Jouko Turkka. Hän valmistui 1987 teatteritaiteen maisteriksi. Hän on näytellyt muun muassa televisiosarjoissa "Raid" (2000), jossa hän esitti naispääosaa, ja "Kotikatu" (1995–2001, 2008–2009). Vuonna 2015 Rantasila näytteli Petri Kotwican elokuvassa "Henkesi edestä".


title: Mari Rantasila

text: Laulajana Rantasila tuli tunnetuksi vuonna 1989 Se-yhtyeen Yarin säveltämällä ”Auringossa”-kappaleella. Vuonna 2000 hän lauloi "Raid"-televisiosarjan tunnuskappaleen ”Vain rakkaus”. Rantasila palkittiin vuoden vuoden naissolistin Emma-palkinnolla vuonna 2000. Rantasila on toiminut myös lauluntekijänä "Kaipuun kääntöpiiri" -levyn tekemisestä lähtien, tosin "Vain rakkaus" -levyn kappaleista viisi on Rantasilan sanoittamia ja "Kummallisia unia" sisältää cover-versioita Hectorin tuotannosta. Lisäksi Markku Kanerva on säveltänyt suurimman osan Rantasilan kappaleista.


title: Mari Rantasila

text: Rantasila on ohjannut lyhytelokuvia ja kolme Risto Räppääjä -elokuvaa: "Risto Räppääjä" (2008) ja sen jatko-osat "Risto Räppääjä ja polkupyörävaras" (2010) sekä "Risto Räppääjä ja viileä Venla" (2012).


title: Mari Rantasila

text: Rantasila sai parhaan naissivuosan Jussin elokuvasta "Henkesi edestä" vuonna 2016.


title: Mari Rantasila

text: Mari Rantasilan alkuperäinen nimi on Ritva Leena. Etunimen Mari hän otti käyttöön 15-vuotiaana, ja viralliseksi nimekseen hän otti sen 1980-luvulla.


title: Mari Rantasila

text: Rantasilan veli Juha Rantasila on entinen maajoukkuetason jääkiekkoilija.


title: Mari Rantasila

text: Mari Rantasila oli naimisissa näyttelijä Teijo Elorannan kanssa. Pari haki avioeroa syyskuussa 2017.


title: Tulipallo

text: Tulipallo eli bolidi on hyvin kirkas tähdenlento, jonka aiheuttaa meteoroidin syöksy Maan ilmakehään. Tulipallot ovat melko harvinaisia. Tulipalloiksi kutsutaan kaikkia tähdenlentoja, jotka ovat Venusta kirkkaampia eli joiden kirkkaus ylittää −4,4 magnitudia. Tavallisesti tulipallo kestää muutamia sekunteja. Avaruusromun saapuminen maan ilmakehään aiheuttaa samanlaisen ilmiön.


title: Tulipallo

text: Kirkkaimmat tulipallot voivat olla paljon täysikuuta kirkkaampia. Tulipallo hajoaa usein lentonsa lopussa ja räjähtää tai roihahtaa äkillisesti kirkastuen. Tällaista tulipalloa kutsutaan usein bolidiksi.


title: Tulipallo

text: Kirkkain Suomessa viimeisen 30 vuoden aikana havaittu tulipallo nähtiin Pohjois-Pohjanmaalla 28. syyskuuta 2007 kello 21.39.10–21.39.15. Valovoimaltaan superbolidi oli jopa tuhat kertaa täysikuuta kirkkaampi. Tulipallo pudotti todennäköisesti räjähtäessään meteoriitteja Oulun lounaispuolelle..


title: Tulipallo

text: Erittäin harvinaiset jättimäiset bolidit räjähtävät matalalla ilmakehässä tai maan pinnassa aiheuttaen valtavaa tuhoa, jopa maailmanlaajuisen törmäyskatastrofin.


title: Tulipallo

text: Bolid(e)-johteista nimeä käytetään tulipallosta ainoastaan latinasta polveutuneissa eli romaanisissa kielissä kuten ranskassa ja italiassa. Muissa länsieurooppalaisissa kielissä ja myös suomen kielessä kirkas meteori tunnetaan tulipallona (Fireball, Vuurbal, Feuerkugel, Eldkula). Näissä kielissä bolidilla nimenomaan tarkoitetaan lentonsa loppuvaiheessa räjähtävää tulipalloja . Bolidimainen loppuleimahdus voidaan havaita joskus myös himmeämmilläkin meteoreilla.


title: Tulipallo

text: Pienehkön, juuri ja juuri Venuksen kirkkauden ylittävän tulipallon aiheuttaa vain sormenpään kokoinen kivi. Näyttävät tulipallot, jotka kiinnittävät suuren yleisön huomion ovat usein olennaisesti kookkaampien kappaleiden aikaansaamia. Saapuessaan avaruudesta ilmakehään suurten tulipallojen aiheuttajat ovat tyypillisesti massaltaan useita kiloja, useita kymmeniä tai jopa satoja kiloja. Sellaisia meteoroideja, joiden massa arvioidaan tuhansiksi kiloiksi, havaitaan hyvin harvoin.


title: Tulipallo

text: Yhdysvalloissa eräällä ajanjaksolla havaitun noin 20 tulipallon nopeus oli 13,45–67,2 km/s, keskimäärin 25 km/s. Monien Euroopassa ja Pohjois-Amerikassa havaittujen tulipallojen läpimitta on 1,2–15 metriä, mikä vastaa suunnilleen massoja 3,5–80 tonnia. .


title: Tulipallo

text: Tulipallot "hehkuvat" noin 30–120 kilometrin korkeudessa. Yleensä tulipallo nähdään laajalla alueella ja valovoimaisimmat suuret tulipallot muuttavat yön hetkellisesti päiväksi sinertävällä valollaan. Ison tulipallon kirkkaus voi hyvinkin olla täyttäkuuta kirkkaampi ja sen miniminopeus ilmakehässä on vähintään 8 km/s. Tulipallo jättää joskus taivaalle minuutteja kestävän hohtavan vanan, joka hitaasti muuttaa muotoaan yläilmakehän tuulten kuljettamana. Vana hohtaa valoa joka on syntyisin hapen ja otsonin rekombinaatioreaktioista, joissa katalyytteina toimivat natrium-atomit ja rautaoksidi-molekyylit.


title: Tulipallo

text: Tulipallon aiheuttava meteoroidi saattaa tuhoutua ilmakehässä, räjähtää alempana ilmakehässä sirpaleiksi bolidina tai päästä kokonaisena ilmakehän läpi. Kyllin loivassa kulmassa ilmakehään sukeltaessaan se voi kimmota ilmakehän tiheistä kerroksista takaisin avaruuteen. Todellinen suurtulipallo liittyy suureen kappaleeseen, joka aiheuttaa valtavan räjähdyskraatterin. Tällöin ei yleensä enää puhuta tulipallosta, vaan asteroidin tai komeetan osumasta maapalloon. Mitä tulipallolle lennon aikana käy, riippuu sen aiheuttavan kappaleen tulokulmasta, koosta ja tiheydestä ja kiinteydestä. Ylivoimaisesti suurin osa tuhoutuu kokonaan ilmakehässä ja tämä viittaa siihen, että niiden aiheuttajat ovat yleensä harvaa ainetta.


title: Tulipallo

text: Tšekkoslovakiassa havaitun Sumavan tulipallon aiheuttaja, jonka läpimitta oli 20 m ja massa 200 tonnia, oli tiheydeltään vain 0,2 ja siksi kappale hajosi 50 kilometrin korkeudessa. Meteoriittisateet syntyvät tulipallon hajotessa 10–30 kilometrin korkeudessa.


title: Tulipallo

text: Yleensä tulipallo saapuu maan ilmakehään vinosti, noin 30–45 asteen kulmassa. Suuri tulipallo muistuttaa jonkin verran komeettaa tai sikaria, josta lähtee pyrstö. Maahan palaava avaruusromu luo tulipalloa muistuttavan valoilmiön, mutta se liikkuu hitaammin ja sen tulokulma on loiva. Avaruusromun paluu ilmakehään on erittäin harvinaista verrattuna meteori-tulipallohavaintojen lukumäärään. Vielä harvinaisempaa on havaita naapurimaan ohjuslaukaisu ja sen pakokaasuvanojen leviäminen itätaivaalle. Hämäränaikana auringon suunnalla sen valaisemia tuiki tavallisia kirkkaitakin lentokoneiden pakokaasuvanojen tiivistymiä ei pidä sotkea tulipalloihin, vaikka ne saattavat maallikon silmin näyttää kuin tulipallon savuvanalta.


title: Tulipallo

text: Tulipallon pyrstö on usein oranssinkellertävä, oranssi tai punainen. Monesti suuri tulipallo hajoaa eli fragmentoituu pienten tulipallojen parveksi. Suuri tulipallo räjähtää tavallisimmin noin 10–30 kilometrin korkeudessa. Hitaasti vaakasuoraan liikkuva tulipallo näkyy taivaalla korkeintaan noin minuutin. Alle 60 kilometrin korkeuteen sukeltavaan tulipalloon liittyy ääni-ilmiöitä. Maahan putoavan meteoriitin aiheuttava tulipallo sammuu noin 50 kilometrin korkeudessa, koska meteoriitin nopeus on hidastunut ilmanvastuksen takia vapaaksi putoamiseksi. Pienempi tulipallo voi leimahtaa lopussa bolidina, jolloin se hajoaa. Löyhä tuhansien tonnien ja kymmenienkin tuhansien tonnien painoinen kappale saattaa hajota ilmakehässä.


title: Tulipallo

text: Tulipallon aiheuttamat äänet ovat paukahduksia, joita seuraa pikajunan tai ukkosen kaltainen jyrinä. Suuri tulipallo aiheuttaa hetkellisiä muutoksia sähkökentässä, ilmakehän aliääniaaltoja (mikrobarometrisiä vaihteluja) ja geoseismisiä ilmiöitä.


title: Tulipallo

text: Varsinkin Yhdysvalloissa bolidiksi sanotaan monesti suurta meteoriittia, joka räjähtää ilmakehässä lentonsa päätteeksi. Merkittävästi suurempi tuho on odotettavissa, kun kookas asteroidi (tai komeetta) osuu maapalloon, jolloin se voi aiheuttaa suuren kraatterin/kraattereita ja pahimmassa tapauksessa hyvin laajaa, maailmanlaajuista tuhoa. Tällöin törmäystä kutsutaan impaktiksi.


title: Tulipallo

text: Tunguskan räjähdystä vuonna 1908 Siperiassa pidetään 10 km:n korkeudessa räjähtäneen halkaisijaltaan muutamakymmenmetrisen asteroidin (tai komeetan) aiheuttamana. Räjähdyksen energia oli luokkaa 30 megatonnia ja se kaatoi metsää yli 2000 neliökilometrin alueelta, mutta korkealla tapahtunut räjähdys ei synnyttänyt kraatteria.


title: Tulipallo

text: Halkaisijaltaan 1,2 km Barringerin törmäyskraatteri syntyi kosmisessa 2,5 megatonnin törmäyksessä 49 000 vuotta sitten noin 50-metrisen rauta-nikkeli-asteroidin iskeytyessä Arizonan erämaahan arviolta 23 km/s nopeudella.


title: Tulipallo

text: Jukatanin niemimaalla Chicxulubin suuren, halkaisijaltaan 180 km:n laajuisen kraatterin synnyttäneen kosmisen kappaleen maahaniskeytymisen kaltaisia suurtuhoja on onneksi esiintynyt harvoin, vain muutaman kymmenen miljoonan vuoden välein. Tsunami-tulva-aallon ja ydintalvi-ilmiön aiheuttaneen 10 km kokoisen kappaleen törmäyksen energiamäärän on arvioitu olleen noin 200 teratonnia. Tämän törmäyksen katsotaan olevan syynä 65 miljoonaa vuotta sitten tapahtuneeseen joukkotuhoon, jossa maapallolta katosi 50–70 prosenttia eläinlajeista, esimerkiksi dinosaurukset.


title: Ilkka Jääskeläinen

text: Ilkka Aaron Jääskeläinen (s. 10. marraskuuta 1979 Tampere) on suomalainen poplaulaja, joka tuli tunnetuksi voittamalla MTV3-kanavalla esitetyn "Idols"-kilpailun toisen tuotantokauden 18. joulukuuta 2005. Jääskeläinen kamppaili voitosta ennakkosuosikin Katri Ylanderin kanssa. Ääniä loppufinaalissa annettiin kaikkiaan 390 000, joista Jääskeläinen sai 55 prosenttia.


title: Ilkka Jääskeläinen

text: Ammattimainen laulajanura käynnistyi heti Idols-kilpailun jälkeen tammikuussa 2006, jolloin levy-yhtiö SonyBMG ehdotti duo-uran aloittamista kaksosveli Heikki Jääskeläisen kanssa. Veljekset aloittivat säännöllisen keikkailun huhtikuussa 2006 ohjelmatoimisto ExtraViihteen myynnissä. Levymyynnin suhteen Ilkka Jääskeläinen ei menestynyt yhtä hyvin kuin muut Idols-voittajat, vaikka levy menikin heti ilmestyttyään virallisen listan toiselle sijalle ja sitä myytiin yli 14 000 kappaletta. SonyBMG:n mukaan levymyynti ei ollut syynä levytyssopimuksen purkautumiseen ensimmäisen levyn jälkeen. Levy-yhtiö myös tarjosi Jääskeläiselle kahta uutta levytysprojektia, mutta hän kieltäytyi. Syyksi yhteistyön päättymiselle ilmoitettiin levy-yhtiön ja artistin näkemyserot.


title: Ilkka Jääskeläinen

text: Keväällä 2011 Jääskeläinen esiintyi muiden Idols-voittajien kanssa Idols tekee hyvää -konsertissa, joka esitettiin myös MTV3-kanavalla.


title: Ilkka Jääskeläinen

text: Ammattimaisen laulu-uran lopetettuaan Ilkka on esiintynyt lähinnä hengellisissä tilaisuuksissa. Vuonna 2007 hän lauloi hengellisellä levyllä Pitkä kirja kaksi laulua: "Kun Herran käteen" ja "Oi Golgatan ihana risti", ja esiintyi nuorisokuoron kanssa helluntailaisten juhannuskonferenssissa Keuruulla, jossa myös äänitettiin "Real 07" -levy. Jouluna 2010 hän lauloi joululevyllä "Rakkain joululauluni" laulun "Oi jouluyö". Levyllä esiintyi useita tunnettuja gospelmuusikkoja. Alkuvuodesta 2011 hän vieraili sisarensa gospel-levyllä "Tämä iloa on", jossa lauloi taustoja ja duetto-osuuksia sisarensa kanssa.


title: Ilkka Jääskeläinen

text:
Kesällä 2011 ilmestyi kolmas Pitkä kirja -levy, jossa Jääskeläinen lauloi laulut "Kun murheen mustat pilvet" ja "Tuonne tuonne kaipaan".. Keväällä 2013 hän esiintyi veljensä Heikin, siskonsa Veera Tillanderin ja Lasse Heikkilän kanssa Primavera-yhtyeessä.
Ilkka oli myös tuomarina muutamien tunnettujen gospelmuusikoiden kanssa vuosittaisessa gospelin suomenmestaruus-kilpailussa keväällä 2011.


title: Ilkka Jääskeläinen

text: Ilkka Jääskeläinen asui Idolsiin osallistumisen aikaan Hämeenlinnassa, nykyisin Tampereella, ja työskentelee luokanopettajana. Hänellä on kolme siskoa ja kaksosveli Heikki, joka osallistui samaan Idols-kisaan. Hänen vanhempansa ovat Paula ja Elia Jääskeläinen. Syksyllä 2006 Ilkka muutti Tampereelle ollakseen lähellä perhettä ja ystäviään.


title: Ilkka Jääskeläinen

text: Jääskeläinen kuuluu helluntaiseurakuntaan. Hän sai kilpailun aikana julkisuudessa maineen vitsailevana humoristina.


title: Ilkka Jääskeläinen

text: Jääskeläinen nähtiin vuoden 2008 ajan Pikku Kakkosen säämiehenä ohjelmassa Sääveikkaaja.


title: Ilkka Jääskeläinen

text: Jääskeläinen on tehnyt juontokeikkoja muun muassa urheilutapahtumissa ja urheilee itsekin aktiivisesti. Hän pelaa muun muassa jalkapalloa Tampereen helluntaiseurakunnan nuorten miesten perustamassa joukkueessa nimeltä Real Mesidz. Syksyllä 2010 hän juonsi TV7-kanavalla huumoripitoista gospelbändien haastatteluohjelmaa Kenkälaatikko ja vuosina 2012 ja 2013 Radio Gospelin nettiTV:n kautta suorana välitettävää radio-ohjelmaa helluntailaisten juhannuskonferenssista Keuruulta Nanku Anttilan kanssa.


title: Ilkka Jääskeläinen

text: Ilkka Jääskeläinen on myös kirjoittanut näytelmän "Kakolan viesti", jota esitettiin Keravan kartanon kesäteatterissa alkukesästä 2012.


title: Upinniemen varuskunta

text: Upinniemen varuskunta sijaitsee Kirkkonummella noin 11 kilometriä Kirkkonummen keskustaajaman eteläpuolella. Varuskunta on vahvuudeltaan Suomen suurimpiin kuuluvan joukko-osaston Rannikkoprikaatin ja sen edeltäjän Suomenlahden Meripuolustusalueen päätukikohta.


title: Upinniemen varuskunta

text: Varuskunta perustettiin vuonna 1956 Porkkalan varuskunnan nimellä puna-armeijan rakentaman sotasataman ympärille. Sotasatama siirtyi Suomelle Neuvostoliiton luovuttua ja vetäydyttyä Porkkalanniemen sotilastukikohdasta. Osa varuskunnan rakennuskannasta on edelleen neuvostoliittolaisten rakentamia.


title: Upinniemen varuskunta

text: Upinniemessä asuu jonkin verran myös siviilejä. Alue on ulkopuolisilta suljettua sotilasaluetta.


title: Upinniemen varuskunta

text:
Rannikkoprikaatin joukko-osastoista Upinniemessä toimivat Suomenlinnan Rannikkorykmentti, Porkkalan Rannikkopataljoona ja Meritiedustelupataljoona. Lisäksi osa Rannikkolaivaston aluksista on sijoitettuna Upinniemeen. Rannikkoprikaatin komentajana ja samalla varuskunnan päällikkönä toimii kommodori Vesa Tuominen.
Upinniemessä koulutetaan vuosittain noin 1 800 varusmiestä. Alokaskoulutus annetaan merikomppaniassa, viestikomppaniassa, meritiedustelukomppaniassa ja huoltokomppaniassa. Peruskoulutuskauden jälkeen erikoiskoulutusta annetaan tulipatterissa, merikomppaniassa, viestikomppaniassa, meritiedustelukomppaniassa, rannikko-ohjuskomppaniassa, huoltokomppaniassa, sotilaspoliisikomppaniassa ja kuljetuskomppaniassa. Lisäksi Upinniemessä toimii taistelusukeltajia ja raivaajasukeltajia kouluttava Sukeltajakoulu.


title: Upinniemen varuskunta

text: Vain pieni osa saapumiserästä suorittaa lyhyemmän kuuden kuukauden koulutuksen. Kuusi kuukautta Upinniemessä palvelevat muun muassa kirjurit, pioneerit, sotilaskeittäjät, jalkaväkimiehet, viestimiehet sekä täydennysmiehet. Yhdeksän kuukautta palvelevia ovat laivaston miehistöjoukot, sotilaspoliisit, merivalvojat, lääkintämiehet ja työkoneenkuljettajat. Vuoden palvelevat aliupseerit, reserviupseereiksi koulutettavat sekä sotilaskuljettajat.


title: Upinniemen varuskunta

text: Varuskunnassa on toiminut myös Suojelukoulu ja sen alainen sotilaspalokunta sekä sukellustoimintaa palvellut Painekoeasema.


title: Upinniemen varuskunta

text: 60-luvulta asti varuskunnassa sijaitsi myös Rannikkojääkäripataljoona RannJP, kunnes se siirrettiin Dragsvikiin.


title: Upinniemen varuskunta

text: Rannikkoprikaati ylläpitää Suomenlahden Meripuolustusalueen perinteitä. Meripuolustusalueen aikaisemmat nimet olivat Suomenlahden Laivasto (SLLaiv) ja sitä ennen Helsingin Laivastoasema (HelLAs) vuoteen 1992 asti. Perinnetoimintaa harrastavat killat Helsingin laivastokilta ja Laivaston Sukeltajakilta.


title: Noah Ngeny

text: Noah Ngeny (s. 2. marraskuuta 1978 Kabenas, Kenia) on kenialainen entinen maileri, 1 500 metrin juoksun olympiavoittaja ja MM-mitalisti.


title: Noah Ngeny

text: Noah Ngeny pääsi ensimmäistä kertaa kovatasoisessa Kenian maajoukkueessa kansainvälisiin edustustehtäviin vasta 1999 Sevillan MM-kisoissa, joissa hän eteni 1 500 metrillä loppukilpailuun ja sijoittui lopulta hopealle voiton mennessä Marokon Hicham el-Guerroujille.


title: Noah Ngeny

text: Vuosi Sevillan jälkeen, Sydneyn olympialaisissa, Ngeny ja el-Guerrouj kohtasivat jälleen. Marokkolainen Hicham el-Guerrouj, joka oli voittanut kaikki kilpailunsa sitten edellisten, 1996 Atlantan olympialaisten, oli ennakkosuosikki. 1 500 metrin loppukilpailussa Ngeny ja Hicham el-Guerrouj johtivat kilpailua viimeiselle kierrokselle tultaessa. Marokkolainen piti kärkipaikkaa ja Ngeny peesasi iskuetäisyydellä, kunnes 100 metriä ennen maalia aloitti kirin, ja lopulta 15 metriä ennen maalilinjaa ohitti el-Guerroujin ja saavutti olympiakultaa.


title: Noah Ngeny

text: 2001 sisäratojen MM-kisoissa Lissabonissa Ngeny sijoittui pronssille. Sittemmin hän joutui auto-onnettomuuteen jossa mursi lonkkansa, eikä enää palannut entiselle tasolleen. Marraskuussa 2006 Ngeny ilmoitti lopettavansa uransa auto-onnettomuudessa syntyneen lonkkavaivan vuoksi. Hän ei päässyt puolustamaan olympiavoittoaan 2004 Ateenassa karsiuduttuaan Kenian kovatasoisissa olympiakarsinnoissa.


title: Noah Ngeny

text: Vuonna 1999 Ngeny rikkoi lähes kaksi vuosikymmentä vanhan, Sebastian Coen nimissä olleen 1 000 metrin juoksun maailmanennätyksen ajalla 2.11,96, mikä on yhä voimassa. 7. heinäkuuta 1999 Lontoon Crystal Palacessa juostussa mailin juoksussa, jossa el-Guerrouj teki uuden maailmanennätyksen 3.43,13, juoksi myös Ngeny alle vanhan maailmanennätyksen aikaan 3.43,40, mikä on yhä maailmantilaston toiseksi paras aika.


title: Noah Ngeny

text: Noah Ngenyn veli Philipp Kibitok on myös keskimatkojen juoksija, joka vuonna 1996 taittoi 800 metriä aikaan 1.43,55.


title: Agnes Pihlava

text: Agnieszka "Agnes" Karolina Pihlava (alun perin Agnieszka Ćwiklińska, s. 19. maaliskuuta 1980 Leszno) on suomalais-puolalainen laulaja. Hän nousi julkisuuteen Suomen Idolsin toiselta tuotantokaudelta, jolla sijoittui neljänneksi.


title: Agnes Pihlava

text: Pihlava tuli Suomeen vuonna 2003 ja muutti Hartolaan miehensä Markku Pihlavan kanssa.


title: Agnes Pihlava

text: Agnes Pihlava osallistui Helsingin koelauluihin elokuussa 2005. Hänen tulkintansa Sonata Arctican kappaleesta "Tallulah" toi Pihlavalle 59 % äänistä kolmannessa semifinaaleissa, ja hän eteni kilpailussa aina 4. joulukuuta 2005 järjestettyyn neljänteen finaaliin. Pihlavan versio Sonata Arctican ”Tallulahista” oli tammikuussa 2006 kolme viikkoa musiikkilataamo.fi:n myydyin kappale.


title: Agnes Pihlava

text:
Pihlava solmi levytyssopimuksen Sony BMG:n kanssa. Esikoisalbumi "When the Night Falls" julkaistiin 27. syyskuuta 2006. 1980-lukuista hard rockia sisältävälle levylle sävelsivät kappaleita mm. Lordi-yhtyeen Mr. Lordi ("Danger in Love"), Europen Joey Tempest ("Change") ja Sonata Arctican Tony Kakko ("Closed the Gates"). Levyn ensimmäinen single "I Thought We Were Lovers" tuli radiosoittoon elokuussa 2006 ja kauppoihin kuukautta myöhemmin. Kappaleen tekivät Pihlavalle Leveragen Tuomas Heikkinen ja Kimmo Blom, joka on tunnettu muun muassa Dyecrestistä ja Urban Talesta.
Lisäksi Agnes on laulanut "Äideistä parhain" -elokuvan soundtrackilla cover-kappaleen "Mama I'm Coming Home".


title: Agnes Pihlava

text: Agnesin Idols-finaaleissa esittämät kappaleet:


title: Benny Törnroos

text: Benny Törnroos (s. 16. kesäkuuta 1950 Helsinki) on suomenruotsalainen laulaja ja näyttelijä. Benny Törnroos on syntynyt Helsingissä. Lapsuuden kesät hän vietti Espoossa ja vuodesta 1986 kaupunki on ollut hänen kotinsa.


title: Benny Törnroos

text: Yksi tunnetuimmista Törnroosin esittämistä kappaleista on "Muumilaakson tarinoita" -animaatiosarjan tunnuskappale, jonka hän esittää sekä suomen- että ruotsinkielisessä versiossa. Alkutunnusmusiikkina on laulu "Käy Muumilaaksoon" ja lopputunnusmusiikkina kappale "Hei Muumit". Molemmat kappaleet on säveltänyt ja sanoittanut (hollanniksi) Pierre Kartner. Ne on käännetty 56 eri kielelle ja levytetty 12 eri maassa Törnroosin äänen toimiessa esikuvana ulkomaisille versioille. Törnroos on esittänyt useita Muumi-aiheisia lauluja "Benny Törnroos & Muumit" -yhtyeensä kanssa. Muumilaulajaksi häntä pyydettiin suomenruotsalaisuuden perusteella – hän laulaa sujuvasti sekä suomeksi että ruotsiksi. Muumilauluja on laulettu jo lähes kaksikymmentä vuotta, eikä suosiolle näy loppua. Törnroos sai vuonna 1992 valmistuneesta muumilaululevystä kultalevyn vuonna 1993.


title: Benny Törnroos

text: Törnroos on työskennellyt vuodesta 1977 Yleisradiolle, jolle hän on tehnyt radio- ja televisio-ohjelmia ruotsiksi. Lastenlevyjen lisäksi hän on laulanut musiikkia aikuisille. Hän on laulusolistina Country Express -kantriyhtyeessä joka teki paluun konserttilavoille vuonna 2008. Country Express sai vuonna 1978 esiintyä legendaarisessa Grand Old Opry Nashvillessä. Bändiltä ilmestyi yhteensä viisi levyä. 1980-luvulta lähtien Törnroos on esiintynyt myös yhtyeissä Society Fox Orchestra ja Brushane Big Band. Viime vuosina konsertit yhdessä Lasse Mårtensonin ja yhteislaulut Calle Petterssonin kanssa ovat osa ohjelmistoa.


title: Anniina Karjalainen

text: Anniina Karjalainen (s. 1983) on suomalainen pop-laulaja. Hän oli Idols-kykyjenetsintäohjelman ensimmäisen tuotantokauden finalisti. Karjalainen on valmistunut Pop&Jazz Konservatoriosta muusikoksi ja tällä hetkellä hän opiskelee Metropoliassa laulupedagogiksi. Hän opettaa laulua mm. Järvenpään Rock-koulussa. Karjalainen on solistina Party Proof- yhtyeessä, joka keikkailee aktiivisesti. Bändiä myy mm. Polar-artistit sekä Hurma tuotanto.


title: Anniina Karjalainen

text: Karjalainen on julkaissut kitararock-vaikutteisen albumin "Traces of Me" keväällä 2005. Kappaleiden tekijöinä olivat muun muassa Karjalainen itse (kolme raitaa oli kokonaan hänen käsialaansa), Juuso Rantasalo ja Mats Tärnfors. Albumilta julkaistiin kolme singleä, "Why (So Easily)", "Who's About To Cry Now" (josta tehtiin myös musiikkivideo) ja "Butterfly (In My Heart)". "Why (So Easily)" oli TOP20-singlelistalla neljä viikkoa sekä "Who's About To Cry Now" viikon verran, mutta albumi ei noussut listoille.


title: Anniina Karjalainen

text: Karjalainen on vuodesta 2013 ollut mukana Tomi Salesvuo East Funk Attack-kokoonpanossa laulajana ,jonka single ”What Do You Need?” julkaistiin heinäkuussa 2014. Yhtyeen debyyttialbumi "EFA" julkaistiin syksyllä 2014.


title: Tsa Tsa Tsaa

text: Tsa Tsa Tsaa on suomalainen vuosina 1993–1994 valmistunut sketsiviihdesarja. Sarjaa esitettiin MTV3-kanavalla. Näyttelijöinä toimivat Jukka Puotila ja Aake Kalliala, ohjaajana Jussi Parviainen ja tuottajana Spede Pasanen.


title: Tsa Tsa Tsaa

text: Sarja perustui Jukka Puotilan julkisuuden henkilöistä tehtyihin imitaatioihin.


title: Tsa Tsa Tsaa

text: Kesällä 1995 Parviainen, Puotila ja Kalliala tekivät 6-osaisen sketsisarjan "Uimakoulu", joka oli sisällöltään samanlainen edeltäjänsä kanssa.


title: Tsa Tsa Tsaa

text: Sarjan kestohahmoksi vakiintui Puotilan esittämä Heikki Kahila -karikatyyri, joka kiteytyi sloganiin "Terve terve, tässä on todellakin Heikki!". Hokema ei ollut peräisin Kahilan omasta puheesta, vaan se oli Puotilan itse keksimä.


title: Tsa Tsa Tsaa

text: Kahila itse on kertonut Jukka Annalan kirjassa "Toopelivisio", että repliikki seuraa häntä "varmaan hautaan saakka". Sarjan ensiesityksen aikaan monet ihmiset halusivat Kahilan sanovan tuon lauseen. Jopa Kahilan silloisen kodin lähistöllä asuva nuoriso hoki sitä toisilleen.


title: Tsa Tsa Tsaa

text: Vuonna 1994 valmistuneessa elokuvassa "Vääpeli Körmy – taisteluni" hän itse esittää hokeman kohtauksessa, jossa hän ampuu Aake Kallialan esittämää ruotsalaista sotilasta.


title: End of an Era

text: End of an Era on Nightwishin Hartwall Areenalla Helsingissä 21. lokakuuta 2005 nauhoitettu ja 31. toukokuuta 2006 julkaistu livealbumi, joka on julkaistu CD:nä, DVD:nä ja Blu-raynä. Nightwishin ohella mukana oli myös John Two-Hawks, joka esitti oman laulunsa "Stone People", sekä yhtyeen kanssa kappaleen "Creek Mary's Blood". "End of an Era" oli yhtyeen viimeinen esiintyminen laulaja Tarja Turusen kanssa. End of an Era on myynyt platinaa Saksassa sekä Suomessa.


title: Juoksuhauta

text: Juoksuhauta on sodassa käytetty, maahan kaivettu ojamainen käytävä. Se antaa sotilaille suojan, josta on helppo ampua ja jossa voidaan liikkua ilman vihollisen suoratulen vaaraa.


title: Juoksuhauta

text: Juoksuhaudat olivat erittäin yleisiä ensimmäisessä maailmansodassa, koska lähes kaikki hyökkäysyritykset epäonnistuivat eikä kumpikaan osapuoli kyennyt etenemään. Tämän seurauksena osapuolet kaivoivat suojakseen juoksuhautoja, jossa sotilaat elivät, asuivat ja taistelivat.


title: Juoksuhauta

text: Toisessa maailmansodassa juoksuhautojen käyttö väheni koska sota oli tuolloin nopeammin etenevää ja hyökkäykset onnistuivat useammin. Suomessa juoksuhautoja käytettiin talvisodassa kun Suomi pysäytti Neuvostoliiton hyökkäyksen ja jatkosodassa muun muassa Syvärillä.


title: Juoksuhauta

text:
Juoksuhaudan seinät on tuettu puulla tai betonilla. Juoksuhauta voidaan yhdistää bunkkeriin tai korsuun. Juoksuhauta tarjoaa taktisen edun sodassa, nimenomaan asemasotavaiheessa. Juoksuhaudan reunassa on koroke, jolla seisoen sotilas voi tähystää ja ampua. Juoksuhauta on siis varsin syvä, joten sellainen on myös työläs tehdä. Juoksuhauta rakennetaan mutkittelevaksi, mikä vähentää esimerkiksi juoksuhaudassa räjähtävän kranaatin vaikutusta.
Usein taistelu- ja yhdyshautoja kutsutaan virheellisesti juoksuhaudoiksi.
Matalampia juoksuhaudan kaltaisia kaivantoja kutsutaan taisteluhaudoiksi, ja niiden tehtävänä on olla nopeasti kaivettavia suojia taisteleville sotilaille. Yhdyshaudat ovat yleensä hieman syvempiä kuin taisteluhaudat, ja niitä käytetään turvalliseen liikkumiseen korsusta korsuun. Yhdyshaudassa tai taisteluhaudassa ei ole erillistä ampumakoroketta sillä yhdyshaudat ovat ensisijaisesti kulkemista korsusta toiseen korsuun tai konekivääripesäkkeelle, ja ampumahaudat ovat ensisijaisesti ampumista varten.
Taisteluhaudat ovat yleensä poikittain vihollisen oletettuun tulosuuntaan nähden. Niissä on konekivääreille tms. aseille tarkoitettuja pesäkkeitä. Taisteluhaudat on yleensä yhdistetty majoitustiloihin (esimerkiksi korsuihin tai bunkkereihin) yhdyshaudoilla, jotka ovat pääsääntöisesti poispäin vihollisen oletusta tulosuunnasta.


title: Juoksuhauta

text: Juoksuhaudan valtaaminen tapahtuu "vyöryttämällä" yksi juoksuhaudan osuus kerralla. Vyöryttäminen tapahtuu käsikranaateilla, rynnäkkökiväärin sarjatulella sekä pistintaistelulla. Kranaatinheitinten tulituella voidaan avustaa valtausyritystä ja etenkin sitä edeltävää rynnäkköä.


title: Juoksuhauta

text: Elämä juoksuhaudoissa ei ollut helppoa, sillä sotilaita haittasivat muta, sateet, kosteus, lika ja rotat. Toisinaan sateet pehmensivät maan ja saivat juoksuhaudat romahtamaan ja muun muassa Sommen taistelussa sotilaat kahlasivat vyötäröä myöten mudassa. Käymälöiden puute pakotti sotilaat tekemään tarpeensa juoksuhautoihin. Vaarana olivat muun muassa vihollisen tarkka-ampujat, myrkkykaasu kuten muun muassa sinappikaasu ja tykistö. Hyökkäysyritykset vastustajan juoksuhautoihin yleensä epäonnistuivat.


title: Juoksuhauta

text: Suomessa on käytetty lähinnä taistelu- ja yhdyshautoja, joissa kontataan tai kuljetaan kumarassa. Helsingin ympäristössä on runsaasti Helsingin maa- ja merilinnoitukseen kuuluneita venäläisten rakennuttamia juoksuhautoja ja pesäkkeitä ensimmäisen maailmansodan ajalta. Näissä ei kuitenkaan ole koskaan taisteltu ja osa niistä on jo sortunut tai jäänyt rakentamisen alle.


title: Juoksuhauta

text: Juoksuhautoja voi nähdä toisen maailmansodan aikana rakennetun Salpalinjan museoalueilla sekä talvi- ja jatkosodan aikaisilla taistelualueilla.


title: Louis de Broglie

text: Louis Victor Pierre Raymond de Broglie (15. elokuuta 1892 – 19. maaliskuuta 1987) oli ranskalainen fyysikko. Hänen suurin tieteellinen saavutuksensa oli hiukkasten aaltoluonteen keksiminen. Louis de Broglie vastaanotti Nobelin fysiikanpalkinnon vuonna 1929 elektronien aaltoluonteen teoreettisesta ennustamisesta. Hän oli myös Ranskan akatemian jäsen.


title: Louis de Broglie

text: Louis de Broglie oli Ludvig XIV:n aateloiman de Broglien suvun 7. herttua. Hän peri aatelisen arvonimensä vanhemmalta veljeltään Maurice de Broglielta (6. herttua), joka kuoli ilman jälkeläisiä 1960. Louis de Broglie ei mennyt naimisiin, joten hänen kaukainen serkkunsa Victor-François de Broglie (8. herttua) peri herttuan arvon häneltä hänen kuollessaan.


title: Louis de Broglie

text: Alun perin de Broglien kiinnostus oli historia, mutta myöhemmin hän kiinnostui matematiikasta ja teoreettisesta fysiikasta. Veli Maurice de Broglie oli kokeellinen fyysikko.


title: Louis de Broglie

text:
De Broglie esitti vuonna 1924 väitöskirjassaan "Recherches sur la théorie des quanta" (Kvanttiteorian tutkimus) hypoteesin: Sama aaltohiukkasdualismi, joka on todettu sähkömagneettisella säteilyllä, koskee myös hiukkasia. De Broglien lähtökohtana olivat seuraavat ajatukset:Hän päätyi tulokseen, jonka mukaan liikkeessä oleva hiukkanen voidaan kuvata aaltona samaan tapaan kuin sähkömagneettinen säteily. De Broglien mukaan samat yhtälöt, jotka Planck ja Einstein olivat aikaisemmin esittäneet sähkömagneettiselle säteilylle, pätevät myös näille hiukkasiin liittyville aalloille. Niinpä hiukkasen aallonpituus on
missä formula_2 on Planckin vakio ja formula_3 on hiukkasen liikemäärä. Samoin vallitsee hiukkasen energian "E" ja aallon taajuuden "f" välillä yhteys


title: Louis de Broglie

text: Yhtenä perusteena tälle oletukselle oli myös atomin elektronien energian tunnettu kvantittuminen. Jo Bohrin atomimallissa vuodelta 1913 oletettiin, lähinnä alkuaineiden spektrien selittämiseksi, ettei elektroni voi asettua mille etäisyydelle ytimestä tahansa, vaan ainoastaan tietyt etäisyydet ovat mahdollisia. De Broglien mukaan tämä rajoitus johtuu siitä, että näillä etäisyyksillä kiertoradan pituus on jokin aallonpituuden kokonainen monikerta, joten elektronit voivat muodostaa seisovia aaltoja.


title: Louis de Broglie

text: Aaltokuvassa hiukkasia kutsutaan de Broglien aalloiksi. Vuonna 1926 Schrödinger tarkensi oletusta esittämällä Schrödingerin yhtälön, joka kuvaa näiden aaltojen aaltofunktiota.


title: Louis de Broglie

text: Myöhemmin osoittautui, että aaltofunktio kuvaa todennäköisyysjakaumaa, jolla hiukkasjoukon käyttäytymistä voidaan ennustaa. Hiukkasten aalto-ominaisuudet ilmenevät, kun hiukkasen aallonpituus on samaa kertaluokkaa kuin välimatka hilassa, josta se siroaa. Hiukkasten aaltoluonne voidaan osoittaa esimerkiksi kaksoisrakokokeella.


title: Väinö Valve

text: Väinö Lahja Rikhard Valve (ent. Vähätupa) (28. joulukuuta 1895 Lappeenranta – 11. maaliskuuta 1995 Helsinki) oli suomalainen jääkärikenraali ja viimeinen elossa ollut jääkäri. Hän sai jääkärikoulutuksen Saksassa jääkäripataljoona 27:ssä ja osallistui Suomen sisällissotaan valkoisten puolella muun muassa Tampereen ja Viipurin taisteluissa. Hän toimi rannikkopuolustuksen ja merivoimien komentajana 1920-luvulta jatkosodan jälkeiseen aikaan saakka. Valve toimi puolustusministerinä 1. joulukuuta 1944 – 17. huhtikuuta 1945 ja oli perustamassa Sotainvalidien Veljesliittoa toimien sen puheenjohtajana 1943–56.


title: Väinö Valve

text: Väinö Vähätupa syntyi seppämestari Matti Richard Vähätuvan ja hänen puolisonsa Matilda Lehtisen perheeseen. Hän sai yleissivistävän koulutuksensa Lappeenrannan yhteiskoulussa, jota kävi viisi luokkaa. Sen jälkeen hän siirtyi Tampereen teknillisen opiston oppilaaksi. Nämä opinnot katkesivat hänen lähtiessään jääkäriksi Saksaan. Nimi oli tällä välin vaihtunut Vähätuvasta patrioottiseksi Valveeksi.


title: Väinö Valve

text: Ensimmäisen avioliiton Valve solmi vuonna 1921 Margareta Helena Cornérin, kauppias Nikolai Cornérin ja Helena Sorjosen tyttären kanssa. Ensimmäisestä avioliitosta syntyivät lapset Mirja (s. 1922), Helena (Hänninen) (s. 1925, k.2005) ja Sakari (s. 1928). Liitto päättyi eroon 1948. Toisessa avioliitossa hän oli vuodesta 1949 Aili Aune Haahden, rovasti Hannu Haahden ja Lovisa Gabriela Geitlinin tyttären kanssa.


title: Väinö Valve

text: Valve kävi viisi luokkaa Lappeenrannan yhteiskoulua ja Tampereen teknistä opistoa vuonna 1916 sekä kävi seitsemännen luokan yksityisesti Lappeenrannan yhteiskoulussa vuonna 1919. Jääkärikoulutuksessa Saksassa hän oli vuosina 1916-1918. Sotakorkeakoulun komentajakurssin Valve suoritti 1925–26, Sotakorkeakoulun meriosaston 1927–29 ja Sotakorkeakoulun yleisen osaston meripuolustuskurssin 1930. Hän teki opintomatkat Englantiin (1919), Saksaan (1929) ja Italiaan (1933).


title: Väinö Valve

text: Valve lähti Suomesta Ruotsiin hiihtäen Merenkurkun yli vievää etappireittiä yhdessä Toivo Winqvistin (myöhemmin Veistaro) kanssa yhtenä viimeisistä tätä reittiä käyttäneistä kelirikon ollessa jo meneillään.


title: Väinö Valve

text: Valve kirjattiin Jääkäripataljoona 27:n täydennyskomppanian rulliin 1. toukokuuta 1916, mistä hänet siirrettiin jääkäritykistöön, haupitsipatteriin 17. marraskuuta. Valve oli mukana Riianlahden rannikon asemasodassa sekä Aa-joen talvitaisteluissa. Hänet ylennettiin vuoden 1917 aikana hilfsgruppenführeriksi ja edelleen gruppenführeriksi.


title: Väinö Valve

text: Valve kuului 25. helmikuuta 1918 Suomeen saapuneeseen jääkäripataljoonan pääjoukkoon ja toimi Suomen sisällissodassa tulenjohtajana jääkäritykistössä. Valveen kyvyt huomattiin pian, ja hänen uransa eteni nopeasti sisällissodan jälkeen. Jo vuonna 1919 Valve sai komentoonsa kotikaupunkiinsa Lappeenrantaan sijoitetun Raskaan tykistörykmentin. Vuonna 1921 Valve avioitui Margareta Helena Cornérin kanssa. Lapsia pariskunta sai yhteensä kolme.


title: Väinö Valve

text: Valve toimi rykmentin komentajana viisi vuotta, minkä jälkeen hänet siirrettiin rannikkotykistön komentajaksi aitosuomalaisten aktiivien tehtävästä syrjäyttämän Arno Almqvistin tilalle.


title: Väinö Valve

text: Valveen johtaman rannikkotykistön pääaseistuksena olivat Venäjän laivastolta sisällissodassa vallatut kiinteät järeät rannikkotykit. Valveen johdolla rannikkopuolustuksen järjestely muunnettiin vastaamaan itsenäisen valtion tarpeita. Samalla Valveen tehtävät laajenivat ensin rannikkopuolustuksen, sitten merivoimien komentajuuteen. Tässä tehtävässä Valve pysyi myös sotien ajan. Talvisodan jälkeen Valve sai ylennyksen kenraaliluutnantiksi ansioistaan merivoimien komentajana.


title: Väinö Valve

text: Virossa Valve muistetaan komentajana, joka toimitti jatkosaodan aikana merivoimissa palvelleet virolaiset vapaaehtoiset rauhansopimuksen jälkeen turvaan Ruotsiin. Heitä uhkasi Neuvostoliiton luovutuspyyntö.


title: Väinö Valve

text: Sodan jälkeen Valve toimi puolustusministerinä noin puolen vuoden ajan. Tämän jälkeen hän joutui valvontakomission painostuksen vuoksi siirtymään eläkkeelle vain 50-vuotiaana. Sodan jälkeisen ajan Valve kunnostautui veteraanijärjestöjen työssä. Vuonna 1992 presidentti Mauno Koivisto palkitsi Valveen näistä ansioista ylentämällä hänet jääkärikenraaliksi.


title: Väinö Valve

text: Väinö Valve oli kuollessaan vuonna 1995 viimeinen elossa ollut jääkäri. Hänet haudattiin sotilaallisin kunnianosoituksin Hietaniemen hautausmaalle valtiojohdon kunnioittaessa hautajaisia läsnäolollaan.


title: Väinö Valve

text: Väinö Valveen kunniamerkit ovat esillä Museo Militariassa Hämeenlinnassa. Lisäksi Suomen Jääkärimuseossa Kauhavan Kortesjärvellä on Valveelle omistettu muistohuone, jossa on runsaasti hänelle kuuluneita esineitä. Helsingin Herttoniemessä Siilitien ja Oravatien väliin jäävässä Väinö Valveen puistossa on kenraali Valveen muistomerkki.


title: Väinö Valve

text: Valve toimi jäsenenä puolustusministeriön vuonna 1925 asettamassa komiteassa, jonka tehtävänä oli laatia puolustuslaitoksen rakennusten ja alueiden hoitoa ja kunnossapitoa sekä uusien rakennustöiden suorittamista koskeva asetusehdotus. Hän toimi myös jäsenenä valtioneuvoston vuonna 1930 asettamassa komiteassa, jonka tehtävänä oli laatia merikarttalaitoksen uudelleenjärjestämisehdotus. Meripuolustuksen erikoistuntijana puolustuslaitoksen uudelleenjärjestelytoimikunnassa hän toimi vuonna 1929 ja oli korkeimman oikeuden sotilasjäsenenä vuosina 1927–1946 sekä toimi Suomen upseeriliiton johtokunnan varapuheenjohtajana vuosina 1928–1929 ja puheenjohtajana vuosina 1929–1930. Hän oli Puolustusministeriön esittelijänä valtioneuvostossa vuosina 1932–1946. Valve toimi Jääkäriliiton puheenjohtajana vuosina 1934–1936 ja Puolustusneuvoston jäsenenä vuosina 1938–1944 sekä valtion laivatelakan johtokunnan puheenjohtajana vuosina 1938–1944.Väinö valve toimi myös Vapaudenristin ritarikunnan kanslerina 3.11.1945 alkaen.


title: Jaakko Oksanen

text: Jaakko Taneli Oksanen (s. 17. toukokuuta 1948 Längelmäki) on suomalainen eläkkeellä oleva upseeri ja kenraalimajuri.


title: Jaakko Oksanen

text: Oksanen syntyi autonkuljettaja Niilo Oksasen ja Terttu Heinon perheeseen. Hän avioitui 1974 terveydenhoitaja Riitta-Leena Suikin kanssa. Oksanen tuli ylioppilaaksi 1969, valmistui Kadettikoulusta 1974 ja suoritti Sotakorkeakoulun 1985. Jäätyään eläkkeelle Puolustusvoimien palveluksesta Oksanen siirtyi Elisan turvallisuushankkeiden johtajaksi 2008.


title: Jaakko Oksanen

text: Oksasen sotilasuralla on ollut sekä kotimaisia että kansainvälisiä tehtäviä:


title: Jaakko Oksanen

text: Kenraalimajuriksi Oksanen ylennettiin vuonna 2006.


title: Palvelusarvo

text: Palvelusarvo on sotilaan tehtävään liittyvä sotilasarvo, joka ei säily, kun tehtävä päättyy. Tehtävän päättymisen jälkeen palvellaan henkilökohtaisella sotilasarvolla. Useimmiten palvelusarvoon nimittäminen tehdään, jotta henkilön arvo vastaisi tämän tehtäviä esimerkiksi kansainvälisessä operaatiossa. Esimerkiksi rauhanturvajoukon prikaatin komentajaksi saatetaan sijoittaa eversti, jolle annetaan prikaatikenraalin palvelusarvo, jotta hän palvelee samassa sotilasarvossa kuin vastaavassa tehtävässä olevat muiden maiden upseerit ja hänen sotilasarvonsa on ylempi kuin hänen alaisinaan olevilla eversteillä.


title: Palvelusarvo

text:
Ammattisotilaana aliupseeri on palvelusarvoltaan kersantista sotilasmestariin. Varusmiehenä aliupseerikurssin (tai reserviupseerikurssin) suorittaneet ammattialiupseerit aloittavat uransa kersantin palvelusarvossa riippumatta heidän reservin arvosta. On siis mahdollista että kersanttina uraansa aloitteleva aliupseeri on reservin arvoltaan alempi (esim. alikersantti) tai ylempiarvoinen (esim. vänrikki). Jos ammattisotilaalla ei ole reservin aliupseerin (tai reserviupseerin) koulutusta, hän palvelee sotilasammattihenkilön
palvelusarvolla, kunnes on suorittanut aliupseerikurssin virassa olessaan ja hänet on ylennetty reservissä alikersantiksi, jolloin hänen palvelusarvokseen tulee kersantti.


title: Palvelusarvo

text: Tavallisesti ammattialiupseerien palvelusarvo ja reservin sotilasarvo nousevat samanaikaisesti, palvelusarvon ollessa korkeintaan yhden arvon korkeampi kuin reservin arvo. Siinä tapauksessa että molemmat, sekä palvelus että reservin arvo ovat samoja, ne kulkevat yleensä käsi kädessä. Aliupseerina palvelevat reserviupseerit eivät ylene reservin arvoiltaan edellä mainitulla tavalla aivan samassa tahdissa heille korkeampia aliupseerin palvelusarvoja myönnettäessä, mutta heidänkin reservin ylennykset seuraavat aikanaan.


title: Palvelusarvo

text: Toimiupseerina palvelleet olivat useimmiten saaneet varusmiehenä reserviupseerin koulutuksen eli heidän sotilasarvonsa oli reservin vänrikki tai luutnantti, mutta palvelusarvo oli ylikersantista sotilasmestariin, myöhemmin lisäkoulutuksen ja ylennysten myötä jopa yliluutnantti.


title: Palvelusarvo

text: Puolustusvoimien sotilaspapiston arvot ovat kaikki palveluarvoja. Sotilaspappien palveluarvot rinnastuvat upseerien arvoihin. Esimerkiksi sotilaspastorin palveluarvo vastaa kapteenia, vaikka ko. papin oma sotilasarvo voi olla sotamies. Aktiivipalveluksessa olevat sotilaspapit ovat viimeistään palvelukseen astuttuaan suorittaneet reserviupseerikoulun tai sitä vastaavan muun kurssin. Kenttäpiispa kuuluu aktiivipalveluksensa aikana kenraalikuntaan, mutta eläkkeelle siirryttyään hän pitää taas omaa reservin sotilasarvoaan. Everstiluutnantin sotilasarvon ovat saavuttaneet kenttärovasti Jukka Malmivaara ja kenttäpiispa Yrjö Massa. Molemmat olivat käyneet myös kadettikoulun.


title: Palvelusarvo

text: Varusmiehet palvelevat pääsääntöisesti henkilökohtaisessa sotilasarvossaan. Poikkeuksena ovat sotakoulujen oppilaat, jotka palvelevat palvelusarvossa: aliupseerikurssin oppilaat joko aliupseerioppilana tai aliupseerioppilaskorpraalina, reserviupseerikurssin oppilaat upseerioppilaina. Sen sijaan upseerikokelas ei ole palvelusarvo, sillä reserviupseerikurssin suorittanut pysyy upseerikokelaana myös varusmiespalveluksen päätyttyä, mikäli häntä ei ole ylennetty vänrikiksi.


title: Palvelusarvo

text: Vastaavasti ammattiupseeriksi opiskelevilla maanpuolustuskorkeakoulun oppilailla on opintojensa ajan kadetin palvelusarvo.


title: Kalevi Jäntin palkinto

text: Kalevi Jäntin palkinto on "Kalevi Jäntin säätiön" vuosittain nuorille kirjailijoille myöntämä kirjallisuuspalkinto. Vuonna 2017 se oli arvoltaan 18 000 euroa.


title: Kalevi Jäntin palkinto

text: Kalevi Jäntin rahaston perustivat vuonna 1942 WSOY:n pääjohtaja Jalmari Jäntti ja hänen vaimonsa Hildur Jäntti kunnioittaakseen nuorena kuolleen poikansa Kalevin muistoa. Säätiön tarkoituksena on suomalaisen kaunokirjallisuuden edistäminen. Säätiö jakaa vuosittain palkinnon yhdelle tai useammalle nuorelle kirjailijalle hänen julkaisemastaan suomenkielisestä teoksesta.


title: Kalevi Jäntin palkinto

text: Säätiön palkintolautakuntaan kuuluvat kanslianeuvos Satu Jäntti-Alanko (puheenjohtaja), VTM Anna Alanko (sihteeri), FL Mervi Kantokorpi, professori Jyrki Nummi, kustantaja Touko Siltala ja runoilija Saila Susiluoto.


title: Nokia 9000 Communicator

text:
Nokia 9000 Communicator on Nokian ensimmäinen kommunikaattorityyppinen puhelin.
Nokia 9000 Communicatoria seurasi paranneltu 9000i ja sitten Nokia 9110 Communicator.


title: Nokia 9000 Communicator

text: Kommunikaattorin kehitys alkoi vuonna 1993 huippusalaisena, vain kymmenen hengen kehitysprojektina, jota vetivät Reijo Paajanen sekä sovelluskehittäjäsuhteista vastannut Lauri Hirvonen. Taustalla oli yhteistyökumppanien näkemys siitä, mihin maailma oli menossa: sähköpostista oli tulossa tärkeä väline kannettavissa laitteissa ja tietokoneissa. Sparraajana ja kilpailijaverrokkina oli etenkin sen aikainen Psion 3 -kämmentietokone, jota pystyi käyttämään kahdella paristolla parhaimmillaan kuukauden. Verrokkeja olivat myös vuonna 1993 esitelty HP Omnibook ja nopeasti flopannut Applen Newton.


title: Nokia 9000 Communicator

text: Puhelin julkaistiin 1996. Sen puhelinosa oli Nokia 2110:sta ja sen taskutietokoneosa perustui 25 MHz 80386-suorittimeen. Laite käytti PC-GEOS-käyttöliittymää. Alkuperäisen 9000-mallin ohjelmisto oli monella tapaa hyvin rajoitettu, ja siitä julkaistiin loppuvuodesta 1997 parannettu i-malli, jossa oli korjattu 9000-mallin ohjelmiston pahimpia puutteita. Parannuksiin kuuluivat muun muassa alikansiot, mahdollisuus pitää yhtä aikaa auki useampia saman napin takana olevia ohjelmia (esimerkiksi WWW-selain ja telnet-yhteysohjelma tai sähköposti ja selain), sekä soittoäänien vastaanottaminen ja lähettäminen tekstiviesteillä. Nokia ei kuitenkaan tarjonnut puhelimen omistajille mahdollisuutta päivittää puhelimen ohjelmistoa 9000-mallista 9000i-malliin, vaikka tämä olisi ollut teknisesti mahdollista. 9000:n PC-GEOS-käyttöliittymää ajetaan Datalight-yrityksen ROM-DOS-käyttöjärjestelmän päällä ja tälle on myös kehitetty komentorivi, joka käynnistetään yksinkertaisella Internetistä ladattavalla ohjelmalla.


title: Nokia 9000 Communicator

text: Kommunikaattorissa oli puhelin- ja tietokoneosa erotettu toisistaan niin, että data kulki osien välillä lattakaapelia pitkin. Taustalla olivat virransäästösyyt sekä sen aikaiset viestintäalan määräykset, jotka eivät tunteneet ajatusta, että puhelimeen voisi asentaa sovelluksia.


title: Nokia 9110 Communicator

text: Nokia 9110 Communicator on Nokian toinen Communicator-tyyppinen puhelin. Siitä tehtiin myös päivitetty Nokia 9110i -versio. Nokia 9110 Communicatoria edelsi Nokia 9000 Communicator ja seurasi Nokia 9210 Communicator.


title: Nokia 9110 Communicator

text: Nokia 9110 oli huomattavasti edeltäjäänsä Nokia 9000 Communicatoria pienempi ja siinä oli myös selvästi pidemmät toiminta-ajat. Laitteistoltaan 9110 vastasi Nokia 6110 -puhelinta yhdistettynä 486 PC -mikrotietokoneen ominaisuuksiin. Oleellinen uudistus 9110:ssa oli myös näytön taustavalo, mikä mahdollisti laitteen käytön pimeässä.


title: Nokia 9110 Communicator

text: Kämmenmikropuolen prosessorina oli AMDn valmistama 33 MHz 486SX (Élan SC450), ja käyttöjärjestelmänä GEOS.


title: Nokia 9110 Communicator

text: 9110i-versio erosi tavallisesta ohjelmiston lisäominaisuuksien puolesta. Siinä on mukana mm. WAP-toiminnot valmiiksi asennettuna MMC-muistikortille. Perusmallin ja i-mallin laitteistot olivat täysin samat.


title: Nokia 9300

text: Nokia 9300 on Nokian on kevennetty malli Nokia 9500 Communicator-mallista. Se on raskaampaa neljännen sukupolven Communicator-tyyppiä Nokia 9500 Communicator:ia pienikokoisempi ja siitä puuttuu Nokia 9500:ssa olevat kamera ja WLAN, mutta muuten se on toiminnallisuudeltaan identtinen isoveljensä kanssa. Nokia 9300:n prosessorina on RAE-6 TI OMAP 1510 ARM-925 (150 MHz).


title: Nokia 9300

text: Nokia 9300:sta on tarjolla myös uudempi malli 9300i, johon on lisätty 802.11g standardin mukainen WLAN.


title: Nokia 9500 Communicator

text: Nokia 9500 Communicator on Nokian neljäs ns. Communicator-tyyppinen puhelin. Nokia 9500 Communicatoria edelsi Nokia 9210i Communicator ja seurasi Nokia E90 Communicator.


title: Nokia 9500 Communicator

text: Nokia 9500 Communicator on Symbian-pohjainen (versio 7.0) älypuhelin, jonka käyttöliittymänä toimii Series 80.


title: Nokia 9500 Communicator

text: MMC-muistikortit ovat yhteensopivia Nokia 9500 Communicatorin kanssa. Myyntipaketissa tulee Nokian oma, 128 Mt:n kortti. Puhelimen virallisten teknisten tietojen mukaan korttia voi vaihtaa lennosta.


title: Nokia 9500 Communicator

text: Nokia 9500:n perusohjelmisto ei ole kovin laaja, mutta lisäohjelmilla puhelimen toiminnallisuus saadaan monikertaistettua. Alle on listattu joitakin lisäohjelmia.


title: Pedro Diniz

text: Pedro Paulo Diniz (s. 22. toukokuuta 1970 São Paulo, São Paulo, Brasilia) on brasilialainen autourheilija ja entinen Formula 1 -kuljettaja.


title: Pedro Diniz

text: Diniz osallistui kaikkiaan 99 Formula 1 -sarjan GP-kilpailuun, joissa hän keräsi 10 pistettä. Parhaimmillaan Diniz oli kahdesti viides. Hän aloitti F1-uransa Forti-tallissa rikkaan isänsä ja Parmalatin rahallisella tuella, jonka ansiosta kilpaili koko F1-uransa ajan keskikastin talleissa. Ensimmäiset MM-pisteet Diniz keräsi Espanjan GP:ssä 1996 ajamalla kuudenneksi. Toisinaan Diniz suoriutui ihan hyvin käytettäessä vertailukohtana muita kilpa-autoilijoita. Muun muassa kaudella 1998 hän keräsi Arrows-tallissa saman verran pisteitä kuin tallitoverinsa Mika Salo. Myös kaudella 1999 ajaessaan tuolloin Sauberilla, Diniz saavutti pistevoiton kokeneesta, sekä arvostetusta tallikaveristaan Jean Alesista, joka oli kyennyt Ferrarilla voittamaan F1-kilpailun vuonna 1995. Kaudella 2000 Diniz jäi pisteittä. F1-uransa jälkeen Diniz oli yhteistyössä Alain Prostin kanssa Prost GP:n rahoituksen hoidossa, mutta yhteistyö päättyi Prostin ja Dinizin riitaan ja Prost-tallin kaatumiseen.


title: Eddie Guerrero

text: Eduardo Gory ”Eddie” Guerrero Llanes () oli meksikolais-yhdysvaltalainen showpainija, joka oli osa Guerreron painiperhettä. Hän paini Meksikossa ja Japanissa useissa isoissa painipromootioissa. Yhdysvalloissa hän paini ensin Extreme Championship Wrestlingissä (ECW), sitten World Championship Wrestlingissä (WCW) ja lopuksi World Wrestling Entertainmentissa (WWE). Guerrero voitti kaksikymmentäkolme mestaruutta uransa aikana, joihin kuuluu WWE:n isoin mestaruus WWE Championship. Guerrero nimettiin WWE:n Hall of Fameen vuonna 2006. Guerrero kuoli sydänkohtaukseen hotellihuoneessaan ja hänet löysi kuolleena hänen veljenpoikansa Chavo Guerrero.


title: Arthémon Hatungimana

text: Arthémon Hatungimana (s. 21. tammikuuta 1974) on burundilainen keskimatkojen juoksija. Hänen paras saavutuksensa on hopeamitali 800 metrin juoksusta Göteborgin MM-kisoista 1995.


title: Nixon Kiprotich

text: Nixon Kiprotich (s. 4. joulukuuta1962 Baringo, Kenia) on kenialainen kalenjin-heimoon kuuluva entinen keskimatkojen juoksija.


title: Nixon Kiprotich

text: Soulin olympialaisissa 1988 Nixon Kiprotich selviytyi 800 metrin juoksun loppukilpailuun, jossa lopulta sijoittui kahdeksanneksi. Vuonna 1989 hän voitti matkalla Afrikan mestaruuden ja seuraavana vuonna Kansainyhteisön kisoissa sijoittui toiseksi. Vuonna 1992 Kiprotich voitti lukuisia GP-kisojen juoksuja, mutta Barcelonan olympialaisissa jäi niukasti hopealle maanmiehensä William Tanuin voittaessa kultaa. samana syksynä hän kuitenkin voitti Tanuin.


title: Tromssantunturiunikko

text: Tromssantunturiunikko ("Papaver radicatum" subsp. "laestadianum") on tunturiunikon alalaji, joka on saanut nimensä löytäjänsä Lars Levi Laestadiuksen mukaan. Hän nimesi kasvin löytöpaikan mukaan peltsanunikoksi ("pältsavallmo"), mutta myös nimeä "Laestadiuksen unikko" ("Papaver laestadianum") on käytetty aiemmin. Nykyään sitä ei katsota enää omaksi lajikseen.


title: Tromssantunturiunikko

text:
Tromssantunturiunikkoa esiintyy Norjassa ja Ruotsissa kalkkipitoisilla liuskesoraikoilla ja lapinvuokkokankailla.
Se on matalakasvuinen monivuotinen kasvi, joka jää alle 20 senttimetriä korkeaksi.


title: Naton nopean toiminnan joukot

text: NATO Response Force (NRF) on vuonna 2003 Nato-maissa perustettu joukko, jonka tarkoituksena on kyetä lähtemään toiminta-alueelle viidessä päivässä ja kyetä toimimaan 30 päivää omillaan ilman lisähuoltoa. NRF on osa neljästä toimenpidekokonaisuudesta, joiden tarkoituksena on parantaa Naton toimintakykyä. Muut kolme toimenpidekokonaisuutta ovat Prahan kokouksen toimintakykysitoumukset (the Prague Capabilities Commitment), Naton johtosuhteiden virtaviivaistaminen sekä strategisen esikunnan luominen Norfolkiin Virginiaan muotoilemaan liittolaisten asevoimien muutosta.


title: Naton nopean toiminnan joukot

text: NRF on Yhdysvaltain puolustusministeri Donald Rumsfeldin kehittelemä idea. Tavoitteena on kerätä valmiuteen 25 000 miehen joukot käytettäväksi muutaman päivän varoitusajalla. Joukko on merkittävin Naton uudistushanke kylmän sodan päättymisen jälkeen.


title: Naton nopean toiminnan joukot

text: Joukko on Naton ensimmäinen, joka yhdistää ilmavoimat, maavoimat ja merivoimat sekä erikoisjoukot saman komennon alaisuuteen.


title: Naton nopean toiminnan joukot

text: Joukkoa voidaan käyttää Naton 5. artiklan mukaiseen yhteiseen puolustukseen tai Naton 5. artiklasta riippumattomiin tehtäviin, kuten evakuointeihin, katastrofien jälkihoitoon, humanitaarisissa kriiseissä ja terrorismin vastaisissa operaatioissa. Sitä voidaan käyttää myös sotilaallisen voiman näytön välineenä diplomatian tehostamiseksi. Joukolla voidaan edistää Naton ja tarvittaessa myös Yhdistyneiden kansakuntien päämääriä.


title: Naton nopean toiminnan joukot

text: Joukko julistettiin toimintakykyiseksi marraskuussa 2006. Joukon jäsenet palvelevat puoli vuotta, minkä jälkeen rotaatiossa tulevat seuraavat. Joukko sisältää tällöin prikaatin kokoisen maavoiman, kyvyn pakottavaan maihinnousuun tai maahanlaskuun, meritaisteluosaston, millä on lentotukialusyksikkö, amfibio-osasto ja pinta-alusosasto sekä ilmavoimaa, joka kykenee 200 taistelulentoon päivässä.


title: Naton nopean toiminnan joukot

text: NRF ajautui kuitenkin ongelmiin jo vuoden kuluessa osallistujamaiden leikatessa osallistumistaan ja siirtäessä kalustoa ja mm. Irakissa ja Afganistanissa käytäviin sotiin.


title: Naton nopean toiminnan joukot

text: Joukon suurimpia tukijoita ovat Espanja, Ranska, Saksa, Yhdysvallat ja Iso-Britannia sekä Turkki.


title: Naton nopean toiminnan joukot

text: Espanja sitoo joukkoon 2 200 henkilöä, laivoja, lentokoneita ja helikoptereita. Ranska 1 700 henkilöä, Saksa 1 100 henkilöä, Yhdysvallat 300 henkilöä, laivoja ja lentokoneita. Johto kuuluu briteille ja maavoimien komentajuus turkkilaisille.


title: Naton nopean toiminnan joukot

text: Tarvittava kalusto liittyy Prahan kokouksen toimintakykysitoumuksiin (edellä), mitkä sisältävät Naton pääsihteeri George Robertsonin mukaan seuraavia toimintakyvyn vajavaisuuksia poistavia toimenpiteitä:


title: Naton nopean toiminnan joukot

text: NRF on osallistunut Ateena olympiakisojen suojaamiseen 2004 ja Afganistanin presidentinvaalien tukemiseen syyskuussa 2004.


title: Naton nopean toiminnan joukot

text: Puolustusministeriön osastopäällikkö Pauli Järvenpään mukaan Nato aikoo ottaa NRF:ään mukaan Euroopan unionin taistelujoukkoihin osallistuvat maat, vaikka ne eivät olisikaan Naton jäseniä.


title: Naton nopean toiminnan joukot

text: Euroopan unionin taistelujoukkoihin osallistuvat maat voinevat tulevaisuudessa integroitua myös Nato Responce Forceen. Keskustelua käydään muun muassa Ruotsissa.


title: Mörkö

text: Mörkö on pelottava satuolento, joka esiintyy lapsille kerrottavissa tarinoissa. Usein sen ajatellaan asustavan esimerkiksi sängyn alla tai kaapissa. Monissa tarinoissa mörkö on outo karvainen olento/olio.


title: Julkisen liikenteen järjestämismallit

text: Julkisen liikenteen järjestämismalli on mikä tahansa tapa, jolla julkinen liikenne järjestetään. Mallien keskeisimpiä muuttujia ovat se kuka palvelun käytännön tasolla tuottaa, minkälainen palvelutaso vaaditaan ja kuinka paljon sitä subventoidaan.


title: Julkisen liikenteen järjestämismallit

text: Suomessa on ollut käytössä kolme perusmallia paikallisen joukkoliikenteen järjestämiseen. Niitä säänteli laki ja asetus luvanvaraisesta henkilöliikenteestä tiellä (henkilöliikennelaki). Nämä kumoutuivat, kun EU:n palvelusopimusasetus ja joukkoliikennelaki (869/2009) tulivat voimaan 3.12.2009. Rautateiden osalta liikennettä säätelee rautatielaki ja Helsingin metro- ja raitiovaunuliikennettä kaupungin omat ohjesäännöt.


title: Julkisen liikenteen järjestämismallit

text: Henkilöliikennelain mukaan julkinen liikenne tiellä edellytti linjaliikennelupaa. Asetuksen mukaan liikenneluvat myönsi Espoon, Helsingin, Hyvinkään, Hämeenlinnan, Imatran, Joensuun, Jyväskylän, Kajaanin, Kemin, Kokkolan, Kotkan, Kouvolan, Kuopion, Lahden, Lappeenrannan, Mikkelin, Oulun, Porin, Rauman, Riihimäen, Rovaniemen, Savonlinnan, Seinäjoen, Tampereen, Turun, Vaasan, Vantaan ja Varkauden alueella kyseinen kaupunki, Helsingin, Espoon, Vantaan ja Kauniaisten, välisessä liikenteessä YTV ja muualla lääninhallitus.


title: Julkisen liikenteen järjestämismallit

text: Joukkoliikennelain mukaisia toimivaltaisia viranomaisia ovat Hyvinkään, Imatran, Joensuun, Jyväskylän, Kajaanin, Kemin, Kokkolan, Kotkan, Kouvolan, Kuopion, Lappeenrannan, Mikkelin, Oulun, Porin, Rauman, Riihimäen, Rovaniemen, Salon, Savonlinnan, Seinäjoen, Turun ja Vaasan kaupungit omalla alueellaan. HSL, Hämeenlinna, Lahti ja Tampere ovat seudullisia viranomaisia. HSL on toimivaltainen Espoon, Helsingin, Kauniaisten, Keravan, Kirkkonummen ja Vantaan kuntien muodostamalla alueella. Hämeenlinna on toimivaltainen Hattulan, Hämeenlinnan ja Janakkalan kuntien muodostamalla alueella. Lahti on toimivaltainen Päijät-Hämeen maakunnan kuntien muodostamalla alueella. Tampere on toimivaltainen Kangasalan, Lempäälän, Nokian, Oriveden, Pirkkalan, Tampereen, Vesilahden ja Ylöjärven kuntien muodostamalla alueella. Myös yhdeksän elinkeino-, liikenne- ja ympäristökeskusta (ELY) ovat toimivaltaisia viranomaisia joukkoliikenteessä.


title: Julkisen liikenteen järjestämismallit

text: Laki ja asetus luvanvaraisesta henkilöliikenteestä tiellä eivät asettaneet julkisen liikenteen järjestämisen tavoitteeksi Suomessa esimerkiksi korkeita matkustajamääriä tai korkeaa palvelutasoa. Lain ja asetuksen pääajatus oli, että joukkoliikenne on ensisijaisesti liiketoimintaa. Tästä riippumatta pääosa Suomen julkisesta liikenteestä on ollut yhteiskunnan joko suoraan liikenteen ostoilla tai epäsuorasti lipputuella ja koululaislipuilla tukemaa. Nykyään voimassa oleva joukkoliikennelaki asettaa 3 §:ssä tavoitteeksi joukkoliikenteen kehittämisen siten, että ihmisten käytettävissä on välttämättömiä jokapäiväisiä liikkumistarpeita vastaavat joukkoliikenteen palvelut koko maassa. Tavoitteena on lisäksi, että runsasväkisillä kaupunkiseuduilla (yli 50 000 asukasta) ja niiden välisessä liikenteessä palvelutaso on niin korkea, että joukkoliikenteen kulkutapaosuus kasvaa.


title: Julkisen liikenteen järjestämismallit

text: Artikkelissa kuvattua linjaliikennelupamallia ei ole ollut käytössä sen jälkeen, kun uusittu joukkoliikennelaki on tullut voimaan Suomessa 3.12.2009. Vanhat linjaliikenneluvat muutettiin siirtymäajan liikennöintisopimuksiksi joilla oli tarkoitus säilyttää linjaliikennelupien oikeudet ja velvollisuudet sekä seutu-, kaupunki- ja työmatkaliput. Siirtymäajan liikennöintisopimusten voimassaolo päättyy viimeistään 2.12.2019.


title: Julkisen liikenteen järjestämismallit

text: Linjalupamallissa liikennettä tuetaan lipputuella ja ostamalla kannattamattomat vuorot. Mallissa liikennöitsijä anoo liikennelupaa eri linjoille ja tietyille vuoroille. Tarpeellisiksi katsottujen linjojen tai vuorojen liikenne, joille kukaan ei ano liikennelupaa, kilpailutetaan ja ostetaan nettokilpailuperiaatteella. Yhteiskunta tukee liikennettä maksamalla koululaislippuja sekä sijoittamalla kunta- tai seutulipun hintaan, jotta kuluttajan näkökulmasta säännöllinen asiointi olisi halvempaa ja näin houkuttelevampaa.


title: Julkisen liikenteen järjestämismallit

text: Malli on käytössä pääosassa Suomea lukuun ottamatta YTV-aluetta sekä Turun ja Tampereen kunnan sisäistä liikennettä. Käytännössä myös VR Oy:n monopolilla liikennöity rautatiehenkilöliikenne vastaa tätä mallia lukuun ottamatta YTV-aluetta.


title: Julkisen liikenteen järjestämismallit

text:
Hyötyjä
Haittoja


title: Julkisen liikenteen järjestämismallit

text: Mallissa yhteiskunta suunnittelee liikenteen ja ostaa tuotannon eri liikennöitsijöiltä ja maksaa liikenteen lipputuloilla ja yhteiskunnan tuella. Pääosa liikenteestä on kilpailutettua. Malli on käytössä YTV-alueella, Helsingin bussiliikenteessä ja Turun joukkoliikenteessä. YTV ostaa VR Oy:ltä Helsingin lähiliikenteen ikään kuin liikenne olisi kilpailutettua, mutta VR Oy:n monopolin nojalla määrittelemään hintaan. Turun Kaupunkiliikenne saa liikenteestä kilpailutukseen suhteutetun korvauksen.